Garazi Egiguren tolosarra eta Ekaitz Goikoetxea beasaindarra (H)ari Naizelan izan ditugu GenEroa kale-ikuskizunaz hizketan, Alegiako Karmenetako bertsoaldiak entzun ditugun artean.\nGenEroa kale ikuskizunarekin hara eta hona dabiltza Kimua Dantza Kolektibokoak, eta Garazi Egiguren eta Ekaitz Goikoetxea izan ditugu gurean, dantza eta bertsolaritza uztartzen dituztenez gero. Irratsaioro bezalaxe, bertso-zaletasunaz eta bertso ibilbideaz galdetu diegu; eta dantzari bat tartean izanda, baita dantza zaletasunaz ere. Horren ondoren, sormen prozesuaz, dantzarien eta Ekaitzen bizipenez, generoaren zirrikituez, eta beste hainbat kontu interesgarriz hitz egiteko zortea izan dugu.\nBi artistek arnasa hartzen zuten bitartean, berriz, Alegiako Karmenetako ez-festetako bertso saioko zenbait bertsoaldi entzun ditugu. Uztailaren 12an, Maialen Lujanbio, Nerea Ibarzabal, Iker Zubeldia eta Beñat Gaztelumendi jardun ziren Imanol Artola Felixen esanetara.\nTags: ekaitz goikoetxea generoa hari naizela imanol artola


Anjel Lertxundi: "Martin Ugalde biktima izatetik heroi izatera pasa dela da geratu zaiguna euskaldunoi, historiarako" | 111 Akademia\nAnjel Lertxundi: “Martin Ugalde biktima izatetik heroi izatera pasa dela da geratu zaiguna euskaldunoi, historiarako”\nMartin Ugalderen jaiotzaren mendeurrenean, Andoaingo Udalak argitara eman zuen iaz Anjel Lertxundik 1997an Martini buruz idatzitako prosa liburua, Martinek Rikardo Arregi Kazetaritza Sariaren Ohorezko aipamena jaso izanaren osagarri idazle zarauztarrak eskaini ziona.\nMartin Ugalde aitzindari izan da euskal literaturan ere. ‘Iltzaileak’ (1961ean publikatua; geroztik euskara batura pasa eta ‘Hiltzaileak’ bihurtua dena) liburuarekin euskal ipuin modernoaren hasiera eman ziola berresten du Anjel Lertxundi idazleak (1948, Orio). Ugalderen alde literarioa, hizkuntzekin zuen harremana eta exiliatua izateak horretan ukan ondorioak jorratzen ditu elkarrizketa honetan Lertxundik.\nOinarri, bi argitalpen eta mintzaldi bat. Izan ere, ‘Martin Ugalde, mendeurrena. Herriminaren prosak’ (Andoaingo Udala) argitaratu zuen iaz Lertxundik. 1997an Ugaldek jaso Rikardo Arregi Kazetaritza sariaren ohorezko aipamenaren haritik argitaratu glosa eguneratua da liburua. Eta iaz beti, ‘Martin Ugalde: Exilioak eta hizkuntzak, ahulenak gogoan’ izenburu duen hitzaldia eman du Lertxundik, omenaldi zikloaren baitan.\nIpuin modernoaren hastapen gisa aldarrikatu izan duzu zuk beste batzuek bezala Martin Ugalderen ‘Hiltzaileak’ liburua. Zergatik zen aitzindari? Euskal literaturaren perspektiban begiratu eta, ordu arte idazten ziren ipuin guztiak ipuin klasikoen tankeran emanak ziren. Fabulak eta antzekoak. Gainera, tradizio handia izan da horretan euskal literaturan. Baina ipuin literarioaren ikuspegitik, gaur egun ulertzen dugun moduan, ez zegoen praktikoki ezer. Bere lorpenak liburu horrekin hauexek dira. Batetik, ezagutzen den gerla zibileko giroari buruzko lehendabiziko material literario nagusi eta indartsua da. Horrelako testigantza batzuk jasoko dira ahozkoan, baina testigantza horiek memoria ariketak dira gehiago. Bigarrenik, badago beste elementu oso inportantea dena niretzat. Hizkeraren aldetik, literatura handiko elkarrizketak daude, indar handikoak. Bizi-biziak. Adibide bat jartzeagatik, Hemingway oroitarazten dutenak. Hemingwayren erara oso modu xume batean emanak dira. Ikusten da ezagutu duela garai hartako Steinbeck eta abarren literatura estatubatuarra. Euskal Herriaren sufrimenduari buruzko edukiak plastikotasun handiko narrazioak dira, irudi handiekin. Oso azkar batetik bestera eramaten gaituzte ipuinek. Gero, liburuak batasuna du. Ipuinak gerrak batzen ditu, bai eta ere tokiak. Argi dago Andoain inguruetan gabiltzala. Eta hori ere inportantea da.\nElipsien indarra ere aipatu izan duzu, hori ere modernoa dela erran daiteke? Bai, jakina. Baina oso kuriosoa da. Badago modernitate hori, oso hurbil dagoena gure ahozkotasunetik. Bertsolaritza etortzen zait burura, baina umorea egiteko orduan ere, euskaraz asko praktikatu da elipsia. Esan gabe esandako kontuak dira, irakurleak irakurtzen dituenak nahiz eta idatzita ez dagoen. Elementu horiekin guztiekin jokatzen du.\nHona hemen ‘Hiltzaileak’ liburuko ‘Gizerailtza’ ipuinaren pasarte bat, bere estiloaren berri eman dezakeena: “Andre hura, bere herrian geratu zirenen artean, ia senide zirenen artean, eliza batean bataiatu, eliza bertan Jaungoiko berari otoi egin eta lehenengo Jauna hartu, jolas berak elkarrekin egin, gose eta ase berak elkarrekin igaro, soinu berarekin poz dantzak beheko eta goiko plazan egin, apaiz batek ezkondu eta elkarren ondoan seme-alabak hazi zituztenen artean bakar-bakarrik aurkitu zen gau izugarri hartan”. Lehen esaten nuen plastikotasun hori, modu bisualean ikusteko modu hori hor dago. Kokatzen gaitu Euskal Herri oso erreal batean. Adibide horrek, erlijio bizitzaren horrek, gora behera horrek guztiak, oso laburrean orduko gizartea erabat islatzen du. Gizarte bat non ez dagoen ezertxo ere erlijioak menderatzen ez duenik. Oso inportantea da nolabait, beste ezerk baino gehiago, markatzen duelako garai bat. Beharbada ni baino gazteago diren belaunaldiek jasoko dute itomen baten moduan, baina guk hori jaso dugu oso modu naturalean. Hori zen bizi genuena eta ez ginen konturatzen hainbeste. Gertatzen dena da hori idazten duenean Ugaldek, giro horietatik oso urrutiratuta dagoela. Beste giro batean bizi dela. Orduan, urrutiratze horrek pertzepzioari asko laguntzen dio. Beste modu batera ikusten du. Hemingwayrengana itzuliko naiz. Hemingwayek ezagutzen duen Nafarroa, naturalezaren aldetik eta, hura guztia gure begiekin baino askoz ere gardenago deskribatzen du. Beste begi batzuk dira. Eta, nik uste baita ere, Martinena, Venezuelartasunaren eta hango literatur moduen begiekin hasi dela funtzionatzen eta ikusten berak gogoratzen duen errealitatea.\n‘Hiltzaileak’ liburua Caracasetik idatzi zuen. Han bada beste literatur tradizio bat, zeinetan edaten duen. Zertan eragiten du bere idazkeran tradizio horrek? Hemen gerra badago, Venezuelan idazten dituen ipuinetan klase pobreen, langile jendearen, hiriko nekazarien eta antzeko lan klaseetako pertsonaien historiak ditugu. Nolabait zorteak abandonatutako jendearengana hurbiltzen da. Caracasen bizi izan da. Konta zitzakeen beste istorio batzuk. Istorio urbanoago batzuk. Gainera, bera lan egiten ari da petrolioaren korporazio aldizkari baterako. Ezagutzen du beste errealitate klase bat. Industriako langileria eta burgesia. Baina oso jende xehearengana hurbiltzen da eta egiten du pertsonaien sekulako album bat.\nBaina ez da modu etnologikoan ari. Berak bere antzekoak ikusten ditu. Jende horrekin gehiago identifikatzen da beste batzuekin baino. Nik uste dut hurbiltasunak eramaten duela pertsonaia horiengana. Bera dator oso giro familiar xume batetik. Eta han ere, nahiz eta ez den antzeko giroan bizi, antzeko giroa interesatzen zaio kontatzeko.\n“Erresistentziaren ipuinak” direla aipatu izan du hark. Bai, erresistentziaren ondorioz alde egiten du eta joaten da Venezuelara. Familiaren erreakzio guztia erresistentziazko erreakzioa da. Gero hona itzultzea ere erresistentzia forma bat da. Berak justifikatzen du, ez lukeela nahi bere seme-alaba txikiek lotura galtzea. Orduan eta urte gehiago egin erbestealdian, orduan eta lotura galtzeko arrisku gehiago dagoelako. Hori ere erresistentzia modu bat da. Sekulako sakrifizio bat da alde askotatik begiratuta. Alde familiarretik, haur txikiekin itzultzea berriro oraindik ere bere aitaren amets handia konplitu ez denean, Franco hiltzea, bere egoera ekonomikoa eta soziala Venezuelan gero eta hobea denean. Caracasen norbait da. Giro literarioan eta kulturalean. Diruz ere ez dauka inolako arazorik.\nHizkuntzaren hautua ere hor da. Caracasen egunerokoan lana dela eta, gaztelaniaz du idazten. Baina 1961ean, 40 urte dituela, liburua idaztea erabakitzen duelarik euskaraz idazteko erabakia hartzen du. Ari da pentsatzen euskararen egoeran. Euskararen garapenerako egiten ari da lan. Familiarengan ere ari da pentsatzen. Bere familia barneko bizitza, euskalduna nahi lukeena, nahi du baita ere bertan dagoen gizarte euskaldun horrentzat zabaldu. Eskaintza, behin baino gehiagotan hango euskaldun errefuxiatuei egiten die. Gero, horrek, noski, euskaran ere bere eragina du. Iristen da Venezuelako gaztelania oso ondo menderatzera, eta euskara dago dagoen moduan. Euskara batua oraindik oso urruti dago. Faxismo garaian dago guztiz umezurtz. Eta idazten du trebezia horrekin. Bere liburu bat dago, oso gutxi aipatzen dena, baina oso inportantea dena, Unamunori buruz. Liburu horretan, ez da ari bakarrik Unamuno nor den esaten, baizik eta, ikusten ari gara Martin Ugalderen printzipioak, hizkuntzari buruzko pentsaera, zein diren.\nUnamunorekin ez zen ados. Dena hizkuntza kontua da. Unamunok nahi luke ahal den azkarren, guk gure borondatez, gainera, euskara lurperatzea. Zientziaren eta zibilizazioaren aurrerapenean euskaldunok aurrera egingo baldin badugu, hori ez dugu eragozpen baino. Hori izango litzatekeelako euskaldunon eboluziorako eta europar izateko modua. Ugalde ez dago inondik ere horrekin ados.\nBadu liburu bat: ‘Umeentzako kontuak. Sorgiñaren urrea’. Haurrentzako ipuin batzuk euskaratzen ditu bertan. Beti kezka horrekin: bada hizkuntzarena, baina hizkuntza baino haratago, hizkuntzarekin marrazten den mundua ere behar dutela umeek. Mundu horrek galtzeko beldurra dauka? Nik uste dut berak garbi daukala hizkuntzaren transmisioa ez dela aski. Hizkuntza edukiz bete behar dela. Irudiz eta pentsamenduz bete behar dela eta hizkuntza jakin batean. Eta horregatik ekintza kultural guztiaren premia. Berak hori egunkariaren premia batekin aipatzen du. Egunkari bat ez daukagun bitartean, alegia, egunero zerbait euskaraz irakurtzeko eta munduaren berri euskaraz jasotzeko modurik ez dugun bitartean beti egongo gara motz munduaren aurrean. Munduan nor izan nahi baldin badugu, egunero euskararen bidez ikusi behar dugu mundua. Eta horretarako behar duzu materiala. Ezin duzu zuk ikusi mundua egunero euskaraz ez baldin badituzu hedabideak.\nEta umeen kasuan, ipuinak. Eta bai, imajinazioaren mundua.\nBeti engaiatua edo konprometitua den gizon bat dela idatzi izan duzu ere bai. Ez du inoiz amore ematen bizi osoan. Hori ere bere izatearen ezaugarritako bat da.Intuitiboki ari naiz, baina: bera katolikoa da, eta garai hartako, hirurogeiko filosofia katoliko frantsesak asko eragiten dio. Idazleen artean Bernarnos dago adibidez, korronte frantses katoliko irekiena. Oso identifikatuta dago humanismo horrekin. Formula bat erabili beharko bagenu, humanista kristaua da bere planteamendua.\n«Historiaren biktima izatetik historiaren egile» bilakatu den gizon bat dela ere aipatu izan duzu. Azaltzen ahal diguzu hori ? Gerra galtzaile eta exiliatu. Exiliatu gisa egia da ezagutzen duzula beste familia berri bat, baina galdu edo utzi egiten duzu atzean zure herria. Bere bizitza guztian galtzaile da. Berak transmititu dezakeena dauka: hizkuntza eta herri batenganako maitasuna. Eta horiek transmititu ezinaren beldurrez bizi da. Denean da galera. Diktaduraren eta ondotik datorrenaren biktima bat da. Etortzen da hona, ilusio izugarriak ditu, baina ikusten du berak ordu arte bizi zuen giro politikoa abertzaleak, euskararenganakoak, bere entusiasmo hori dezepzionatu egiten da. Dezepzioz bizi ditu hainbat eta hainbat egoera. Egunkariaren aldeko pausoa ematen du eta orduan bere bizitza osatzen duen, beti izan duen ametsa gauzatzen denean, indarra hartu duenean, ixten diote. Hor pertsonalki esan daiteke. Ixten diote. Bere bizitzako amets hori ixten diote. Eta orduan berriro ere galera.\nHistoriaren egile horrekin erran nahi duzuna da horri guztiari beti gaina hartzen ahalegindu dela? Ez dago inor esan dezakeenik irabazle bat dela baina euskaldunoi historiarako geratu zaiguna da: biktima izatetik heroi bat izatera pasa dela. Gainditu duelako eta bere ametsa bete delako: Berria ateratzen da, eta gauzek berak amestu bezala funtzionatzen segitzen dute. Eta hor atzean dago Martin.


Archivo Histórico Eclesiástico de Bizkaia - Bizkaiko Elizaren Histori Artxiboa - Emakumearen Nazinoarteko Eguna\nEmakumearen Nazinoarteko Eguna\nArtxiboan jarduten dogunok bat egin gura dogu martxoaren 8ko, Emakumearen Nazinoarteko Eguneko, ekitaldiekin. Gaur, ospakizuna eta aldarrikapena buztartzen dira, izan be, emakume guztien eskubide-bardintasuna gogoratzeko aparteko egunik ez izatea litzateke onena. Oraingoz, egoerea bestelakoa da.\nGure artxiboko eta liburutegiko agirietan bilatu dogu eta liburu bitxia aurkitu; bertan, profesional eta emakume lez, deigarritz at joten dogu “emakume artxibozainaren ogibide ez beti ezaguna”.\nEgun honetako aldarrikapena ahaztu barik, irribarre be egin gura dogu, eguna pozteko. Hirurogeiko hamarkadako ikuspuntutik gure ogibide berezi hau “ilustratzeko” aukeratu dogun Antoinette Braumanen <media 666>“Guía de la Archivera”</media> liburuko orrialdetara jo.\nBere sasoiko Tratatuen, Eskuliburuen, e.a., artean best-seller profesionala da, bikaina!


kritiken hemeroteka » Poeta baten aitormena\n« Mussche | Narrazio eredugarriak »\nAntologia poetikoa 1984-2009 / Koldo Zubeldia / Erroteta, 2009\nPoeta baten aitormena Ainara Maia / Gara, 2012-12-23\nLiburu honetan poetak euskara ongi eta umil idazten du harrotasunik gabe eta euskara batuaren gramatika-arauez haratago doa, eta aitortzen du bizi poza behar dugula aldiro eta bizipen berriak egunero, hartu indar berritze bat gauero. Poesia du bide bakarra, bere hitza, eta maite baten bila, poeta bere atariko atearen maratiletan gordetzen dituen eguneroko gauzak ditu, bakarrik niri, irekiko dizkidala beren atariko atearen maratilak. Oi poetaren mina!\nPoetak batzuetan pentsatzen du norbaitek ihardetsi diezaion idazten duela, baina horrenbeste galdera erantzunik gabe gelditzen dira, eta zergatik ote horren maitasun gutxi gurean? Maitasuna gaitzat harturik askatasuna lau haizetara hedatzen du poetak bere poema-liburu honetan, bere hamabost urteko olerkien antologia pertsonal honetan.\nDenborak aurrera darrai eta astiro doa, denbora badoa aurrera gizatasunez, utziaz maitemina, eta akorde disonantez bertaratzen ditu pentsamenduak eta ideia guztiak. Poetak eskatzen du benetako zuzentasuna, negarrez zotinka, dagoen horretan, bere egia ezin baita kabitu poema batean, eta aitortzen du gauza txarrez damu dela, aitortzen du damutu nahian bezala.\nPoetak atzean utzitako gauza txarrak ahaztu eta onak gogoan izan behar direla erraten dit, aurrera segitzeko. Poetak dio erritmo bera duela errekak eta bizitzak, eta nik diot denok goazela maitasunaren eta poesiaren ibai berean; horregatik elkarri laguntzeko eta elkar maitatzeko gaude hemen, begiratu gabe nori, emaztea edo senarra soilik maitatu beharrez, gainerakoez ahazten baikara, eta poetak maite du egoera zibilari begiratu gabe. Erritmo kontua da dena, ura tantaka, maitaleak banaka eta lagunak aleka baitatoz eta baitoaz.\nPoeta Koldo da, igel, bere bihotzeko azukre koskorraren gibel, eta kemen ematen dion bere bihotzeko Karmeni idazten dio, edo beste neska bati, entzun edo irakurri nahi dionari, amesteko eta hausnartzeko.\nPoetak aitortzen du eta erregutzen egoera hobe batera guztiok iritsi gaitezen, eta Koldok nahi luke negar-malkoz betetako ozeanoan igeri egin, izaiteko esperantza enarak bolandan erakarriz, maitasuna izugarrizko nekea baita, baina gaixo bat, bihotz zauritu hau sendatzerainoko lana. Merezi du maitatzea, maite dugunez bizitza, eta euskal kantuen oihartzunez etorri zait liburu honetan Koldo: kantatu nahi dut bizitza, usteltzen ez bazait hitza, mundua dantzan jarriko nuke jainkoa banintza!\nBizitza anitza delako, Koldok bere antologia honetan herri-jakintza oroitarazten digu poemetan, baita liburuaren bukaeran txiste eta pasadizoak ere: dagoenean bonbon ez dagoenean egon eta beste guztia hor konpon! Bizitza bizi behar dugulako behar dugu ahaztu tristura eta bizipen berriak sortu, bizitza bakarra delako eta tasun guztiak ez direlako gau erdiko ahuntzaren eztula bezalakoak.\nPoetak erregutzen dio ahal duenari Euskal Herrira bakea eta askatasuna ekartzeko, aitortzen du, minberetan. Aitortzen du onak izan behar dugula eta ez zentzugabeak, besteei lagundu behar diegula, bestea laztandu, maitatu. Poema-liburua bukatzen da inspirazioa bukatu zaionean, eta badoa iturri berrietatik edatera, berriz leku berdinera, Zaldibi maitera, gauza berriak idazteko. Bai Orixe! Aitortzen du poetak bihotzean mina izena duen putzu bat duela eta damu dela, bere malkoen ozeanoan murgildu da eta kementsu segitzen du, eta bakarrik daki bere maitea maitatzeko gai dela. Norberak jar dezala puntua i-aren gainean besteak jarri behar ez izateko aitortzen du, eta egin duela bizitza guztian sentitu, nahiz eta koadroan ez kabitu. Ai irakurleok, zuek ez dakizue poesia-liburu bat idatzi behar eta letretan galduta ibiltzea zer den: Gora Koldoren poesia, ai denok zu bezain traketsak bagina, hobe geundeke!


Joxe Takolo Beka - Gipuzkoako Mendizale Federazioa - Federación de Montaña de Gipuzkoa\nadministrazioa-ek bidalita 2021ko Apirilak 15, Osteguna\nMaiatzaren 21era bitartean aurkez daitezke aurtengo #JoxeTakoloBeka-rako proiektuak. Proposamenak Azpeitiko Udalean aurkeztu behar dira, presentzialki eta egoitza elektronikoaren bidez (udal webgunearen bidez).\nAzpeitiko Udalak, Lagun Onak Mendi Bazkunak eta Euskal Mendizale Federazioa Emf-fvm-k eskaintzen dute Joxe Takolo Beka 2001. urteaz geroztik, goi mailako mendiko egitasmoak bultzatzeko helburuarekin.\nGoi-mendia, abentura, zientzia, esplorazioa eta dibulgazioarekin zerikusia duten edozein egitasmo aurkeztu daiteke, eta aukeratutako proiektuak 3.000 euroko beka jasoko du. Xehetasun guztiak Azpeitiko Udaleko webgunean aurkituko duzue.\nJoxe Takolo beka goi mendizaletasuna, zientzia, esplorazioa, dibulgazioa eta abentura proiektuak bultzatzeko - Ayuntamiento de Azpeitia\nCopyright © 2021 Gipuzkoako Mendizale Federazioa


Jokoak Best emaitzarik of taula doan - Page 5\nJokoak Best emaitzarik of taula\nJoko dibertigarri non pilotak bota zure igerilekua cue duzu denbora handi bat hiru batzeko berdintasunaren eta egiteko horiek desagertu egin beharko duzu.\nEntretenigarria bakarkako klasikoaren bertsio. Takoak txartelak mugitzeko bestea desestaltzen Ace lau jantziak pilatu King ados arte duzu.\nJessica Simpson Poker Texas Hold'em aurka jokatu. Aukeratu zure joko: egiaztatu, fold, deitu, apustu edo goratzeko eta ... zorte!\nPoker Jessica Simpson With\nEstrategikoki kokatu zure txip hacerlo lau ilara batean zure aurkariak baino lehen.


Liofilizazioa, hobeto kontserbatzeko | Consumer\nLiofilizazioa, hobeto kontserbatzeko\nTeknika horren bidez, kontsumitu aurretik berriz hidratatu behar diren produktu lehorrak lortzen dira, hala nola kafea, berehalako zopak edo espazioko espedizioetarako janaria.\nEgilea: Marta Chavarrías 2010-ko otsailak 17\nImagen: Will Luo\nLiofilizazioa elikagaiak kontserbatzeko metodo bat da, eta hainbat prozesuk bat egiten dute metodo horretan. Emaitza produktu lehorra da, baina jatorrizko egoeraren ezaugarri organoleptiko guztiak ditu, hala nola aroma, zaporea. “Berehalako” elikagaiak, hala nola fruta finak, zopak, kafea edo astronautek espazioko misioetan erabiltzen dituzten janariak dira liofilizatzen diren produktuetako batzuk. Prozesu horri esker, errazago kontserbatzen da, eta patogenoen hazkuntza geldiarazten laguntzen du, emaitza pisu gutxiagoko elikagaia baita.\nElikagaien industrian, liofilizazioan, izozteetatik ura kentzen da, beroa eman beharrean. Horregatik, tenperatura altuekiko sentikorrak diren substantziak dituzten produktuetarako gordetzen da, hala nola proteinak edo entzimak. Liofilizatutakoan, hoztu gabe kontserbatzeko denbora handitu egiten da, uraren edukia murrizteak elikagaiak honda ditzaketen mikroorganismo patogenoen ekintza inhibitzen duelako. Azken finean, liofilizazioa deshidratazioaren antzekoa da: helburua bera da, ur-edukia murriztea. Alde nagusia prozesuan dago; lehenengoan ia ur guztia murrizten bada ere, deshidratazioan, murrizketa hori txikiagoa da, baina ez horregatik garrantzi gutxiago. Sistema hori aspaldian erabiltzen zen, elikagaiak deshidratatzeko eguzkitan lehortzen uzten zirenean, giro lehorrean, hezetasun guztia kendu arte.\nIzozte bidezko deshidratazioak, berriz, elikagaiaren pisua arintzen du, jatorrizkoarekiko %20 murriztuta. Hori dela eta, oro har, espedizioetarako elikagaien garapenean erabili izan da; izan ere, txangozaleei edo astronautei janari gehiago eramateko aukera ematen die, pisu gutxiagorekin, eta, gainera, urarekin berrantolatzeko aukera.\nZerealetarako zenbait fruta liofilizatzen dira: propietate naturalen %98, berehalako zopak, belarrak eta espeziak eta kafea. Beste elikagai batzuk, hala nola sandia edo letxuga, liofilizaziorako hautagai txarrak dira, ur gehiegi dutelako.\nLiofilizazioak murriztu egiten du uraren jarduera elikagaietan, haren propietate elikagarriak aldatu gabe.\nIzozte bidezko deshidratazioari esker, elikagai baten substantziak bereiz daitezke. Lehenik eta behin, produktua oso tenperatura baxuetan izozten da azkar, izotz-kristal handiak sor ez daitezen; huts-prozesu bat ezartzen zaio, ura egoera likidora igaro gabe lurrundu dadin (prozedura horri sublimazio esaten zaio); beroa ematen zaio izoztutako produktuari, eta kondentsatu egiten da berriro solido bihurtzeko.\nUra egoera likidotik pasatzen ez denez, kolore- eta aroma-propietate guztiak mantentzen dira, baina modu lehorrean eta kolpeekiko sentikortasun handiagoarekin. Elikagaia kontsumitu nahi denean, bost bat minutuz berrhidratatu behar da ur berotan. Liofilizatzen diren produktu gehienak ur zati handi batean osatzen dira (fruta batzuek %80 eta %90 artean dituzte). Hori kentzeak patogenoen kontrola errazten du. Patogenoak likido horretan bizitzeko eta hedatzeko baldintzarik gabeko ingurune bat aurkitzen dute, eta, aldi berean, patogenoen kontserbazioa luzatzen du hotz-kateari eutsi beharrik gabe.\nBaina prozesu horrek badu desabantailarik ere: beste sistema batzuk baino garestiagoa da eta manipulazio handia eskatzen du. Zenbait elikagaitan, hala nola haragikietan, oxidazio arazoak saihesteko antioxidatzaileak gehitu behar dira, hezetasun gutxi dagoelako. Arlo horretako ikerketa batzuek manipulazio-maila eta lehortze-denbora murrizten dituzte.\nKONTSERBATZEKO BESTE METODO BATZUK\nHoztea. Elikagaiak tenperatura baxuan, 0 °C eta 4 °C bitartean, eduki produktu galkorrak epe labur edo ertainean.\nIzoztea. Atzeratu egiten du elikagaien hondamena, eta saihestu egiten du mikroorganismo patogenoak garatzea, urik ez dutelako (izotz bihurtzen da), nahiz eta batzuk bizirik dauden izoztean. Behar bezala erabili behar da, eta elikagai batzuek mantenugaien zati bat gal dezakete, batez ere barazkiek eta frutek. Izozkailuan elikagairen bat gordetzen den denbora hiru eta hamabi hilabete bitartekoa izaten da, produktuaren arabera. Tenperatura 18 °C-ra iristen da.\nEsterilizazioa. Elikagaia 15 °C eta 130 °C bitarteko tenperaturan jartzen da 15 edo 30 minutuz, patogenoak suntsitzeko. Azidotasun-maila handiko produktuekin lan eginez gero (adibidez, frutak, tomatea, aza eta barazki batzuk), hobeto kontserbatzen da eta irakite-tenperaturetara iristea ez da hain beharrezkoa.\nPasteurizazioa. Hotzean (60ºC-65ºC 30 minutuz) edo beroan (70ºC-75ºC 15 minutuz) egin daiteke. Prozesuaren denbora murrizten bada, jakiak propietate organoleptikoak gordetzeko bermeak handiagoak dira. Tenperatura horietara iritsi ondoren, elikagaia 4 °C edo 6 °C-raino jaisten da, eta ontziratu egiten da. Esnea edo esne-gaina dira pasteurizatzen diren produktuetako batzuk.\nGaldarraztatzea. Batez ere landare-produktuei aplikatuta, ez ditu mikroorganismoak suntsitzen eta ez du elikagaiaren bizitza erabilgarria luzatzen. Bigarren prozesu bat aplikatu aurretik egiten da, hala nola izoztea edo liofilizazioa.\nBeste sistema batzuk:\nDeshidratazioa. Liofilizazioan bezala, elikagai batetik uraren zati bat kentzen da, baina kasu horretan ez da hutsunea aplikatzen. Produktuaren balio-bizitza luzatzeaz gain, mikrobio-karga murrizten da, eta biltegiratze-espazioa murrizten da.\nIrradiazioa. Elikagaia gamma erradiazioen eraginpean jartzen da, mikroorganismoak suntsitzeko eta esterilizatzeko. Aroma edo zaporea alda daitezke.\nHutsean. Elikagaitik airea ateratzen da. Oxigenorik ez duenez, bakterioen eta onddoen ekintza atzeratzen du. Haragia, arraina eta, are, barazkiak eta arrainak jaten ditu.\nGazitzea. Metodo horri esker, elikagaiak hein batean deshidratatzen dira, eta bakterio batzuen ugaltzea eragozten du. Gatz-kristalak edo gatzun-kristalak erabiltzen dira, gatz-disoluzio kontzentratuak. Batez ere, produktu gordin onduekin erabiltzen da.\nKetua. Landareak erre ondoren, keak elikagaian eragiten du mikrobioak kentzeko, bereziki haragia eta arraina.\ndeshidratazio kontserbazio liofilización-eu tenperaturak ura\nZer jaten den espazioan


Primerako jaia zortzigarren alabarentzat - bizkaie.biz\nBizkaie! 2022-06-20 07:49 Euskerea berbagai\nEguraldi ona lagun, milazak euskaltzale joan dira Araba Euskarazera.\nAgintariak eta ikastoletako arduradunak, 2022ko Araba Euskarazen hasierako ekitaldian (argazkia: EH Ikastolak) | Ikusi handiago | Argazki originala\nGasteizko Olarizuko zelaietan egin dabe 2022ko Araba Euskaraz, orain dala 41 urteko lehenengo edizinoa egin zan leku berean. Argantzun ikastolea izan da, baina, aurtengo ardatza, Trebiñuko konderrian, Gaztela eta Leonen administrazinopean dagoan zentroa. Araba zazpigarren alabea bada, Argantzungo ikastolea da zazpigarren alabearen zortzigarren alabea. Hortik hartu dabe aurtengo leloa, Zortzigarren alaba.\nIzan be, Arabako Ikastolen Alkarteak zortzi kide daukaz, eta Argantzungoa da apalena. Oztopo gehien be han daukiez, Gaztela eta Leonen parte izateak dakarren muga adiministratiboagaitik. Horregaitik, 2022ko Araba Euskaraz aldarrikapen eguna izan da Trebiñuren euskalduntasunaren alde egiten daben guztientzat.\nOmendu ugari egon dira aurtengo Araba Euskarazen. Batetik, herrialdeko ikastola bakotxak persona bat omendu dau. Bestetik, Alea aldizkariari eta Anjel Olalderi be gorazarre egin deutse. Azken hori Araba Euskarazeko koordinatzaile izan zan luzaroan, 2020ra arte.\nBestetik, lanerako eguna be izan da Arabako ikastolentzat. Danen artean atondu dabe Olarizuko jaia, protagonistak Argantzungoak izan diran arren. Jenteak gogoz erantzun dau, milazak euskaltzale batu dira eta kontzertuez, jantzez, umeen olgetez, jatekoaz eta abarrez gozau dabe, eguraldi onari esker. Eguzkiak jo dauenean, gerizpea izan da lekurik atseginena.\nArabako Ikastolen presidente Liher Larreak azpimarratu dauenez, auzolana da aurtengo edizinoaren ezaugarri nagusia. Araba Euskaraz lehenengoz egiteko, alkarlanean ibili ziran orain dala 41 urte; orain, herrialdeko ikastolek indarrak batu ditu barriro, kasu honetan txikienari, Argantzungoari, laguntzeko.\nPablo Ortiz de Latierro Argantzungo alkatea be Araba Euskarazen izan da. Eusko Jaurlaritzearen izenean, bestetik, Jokin Bildarratz Hezkuntza sailburua izan da, Gasteizko alkate Gorka Urtaranek be ez dau hutsik egin eta Ikastolen Alkarteko ordezkari gorena Koldo Tellitu izan da.\nHezkuntza Lege barrirako itunaren alde dagozala azpimarratu dau barriro Tellituk, baina azkenaldion sumatu dituen jarrera batzuek ikastolen eredua kolokan jarri leikiela be salatu dau. Bildarratzek adierazo dau Araba Euskaraz alkarregaz jai egiteko eguna dala, eztabaidak alboratuta. Edozelan be, Hezkuntza Lege barria danentzat mesedegarria izango dala ziurtatu dau, baita ikastolentzat be.


Ligako emaitza bikainak errepikatu nahi ditu Realak - GARA\nBELAR HOCKEYA Gaur hasiko da Kopa Terrassan\nLigako emaitza bikainak errepikatu nahi ditu Realak\nAzken jardunaldian Club de Campo liderraren zelaian irabazteak ematen duen konfiantzarekin ekingo diote donostiarrek Egararen aurkako kanporaketari.\nRealak moralez gainezka ekingo dio Terrassan gaur hasi eta igandera arte luzatuko den emakumezkoen belar hockeyko Kopari. Ligako azken jardunaldian Club de Campo liderraren zelaian lortutako garaipena (0-1) gogoangarria izan zen, eta kanporaketak jokatzeko txartela emateaz gain, konfiantza hartzeko balio izan die jokalari txuri-urdinei.\nHala ere, azken urteetan Kopan gertatu izan zaion moduan, ez dute aurkari batere erraza izango final-laurdenetan donostiarrek. Izan ere, Egara indartsuaren aurka neurtu beharko dituzte indarrak, Ligan hirugarren postuan kokatu den taldearen aurka, lau kanporaketetatik parekatuena osatuz.\nHala ere, baikor izateko arrazoiak badaude, elkarren aurka Donostian orain bi aste jokatu zuten norgehiagoka euskaldunek irabazi zutelako (2-1). «Taldearen autoestima igotzeko balio izan zuen», dio Carlos Castaño entrenatzaileak, nahiz eta bere ustez «fisikoki unerik onenean» ez iritsi lehiaketara.\nAurten ere goi-mailako denboraldia osatzen ari da Reala, iaz lortutako emaitzak egun bakarreko loraldia ez zirela izan erakutsiz. Kontuan izan behar da Ligako finalera iritsi zirela gipuzkoarrak iaz, Club de Camporen aurka galdu zuten arren. «Iazkoa kasualitate hutsa ez zela izan erakusten ari gara azken emaitzekin», gaineratu du Realeko teknikari argentinarrak.\nGaurko partida «oso itxia» izatea espero du Castañok, Egarakoa talde «oldarkorra» delako bere esanetan, «jokalari azkarrak eta trebeak» dituena, eta «lerro guztietan ongi konpentsatua». Eta taldearen lehen helburua Liga on bat egitea den arren, entrenatzaileak oso argi du Kopari ezin zaiola bizkarra eman, are gehiago irabazleak Europako EHL lehiaketa jokatzeko txartela eskuratuko duela kontuan izanda.\nGaur irabaziz gero, CD Terrassa edo Polo izango da Realaren aurkaria bihar jokatuko diren finalerdietan.


Autlán konpainia mexikarrak Oñatiko CEGASA erosi du 26,35 milioi eurotan — Berbia\nAutlán konpainia mexikarrak Oñatiko CEGASA erosi du 26,35 milioi eurotan\nEnergia Portatil Cogeneración enpresaren erdia ere eskuratu du\nSherpa Capital Fondoak Oñatiko CEGASAn zuen jabetza Mexikoko Autlán meagintza konpainiari saldu dio. Alde batetik, manganeso dioxidoa ekoizten duen CEGASA Portable Energy eta bestetik, Iberdrolarekin erdi eta erdi zuen Energia Portatil Cogeneración enpresa.\nCEGASA, manganeso dioxido elektrolitiko arloan, Europako bigarren ekoizlerik garrantzitsuena da. Iaz, esaterako, 17,7 milioi euroko salmenta lortu zuen. Manganeso dioxidoa oinarrizko osagaia da bateria alkalinoetan. Eskaera handia duen materiala da eta CEGASA Portable Energy estrategikoki kokatuta dago Europako merkatuan. Bi faktore horiek bultzatu dute nagusiki Autlán konpainia mexikarra Oñatiko planta erostera. Izan ere, Europar Batasunean merkatu berriak topatzeko zabalkunde prozesuan murgilduta baitago, konpainiak berak azaldu duenez.\nSherpa Capitalek orain hilabete batzuk hasi zituen Oñatiko CEGASA saltzeko mugimenduak, beste kapital fondo batzuei nahiz industrial taldeei eskainiz. Eta interesa berezia sortu zen Amerika eta Asiako hainbat industria taldeen artean, Madrilgo arrisku fondo etxeak jakinarazi duenez. Azkenean, Autlán konpainiak eskuratu du 26,35 milioi eurotan. Sherpa Capital Fondoak 2,5 milioitan erosi zuen Cegasa orain bost urte, 2015ean.\nAutlán-ek, epe ertainean, manganeso produktuen salmentatik lortutako irabaziak konpainiaren salmenten %10a izatea espero du. Baina ez du zehaztapenik eman Oñatiko planta eta bertan diharduten langileentzako dituen asmoez.


Mintzakide Mendi Taldea | 2012-06-13 17:10\nHitzordua: Ekainaren 15ean ostirala arratsaldeko 17:45etan korralillosetan AISA bailarara joateko. Kaixo Mintzakideak! Dakizuenez hurrengo txangoa Aisa bailarara izango da. Aisa bailara Huescako Pirineotan dago, Hecho bailararen ondoan eta urrun dagoenez pentsatu dugu ostiraletik joatea txango desberdinak egiteko. Horretarako Aisako Aterpean lo egingo genuke. Norbaitek joaten animatzen bada ostegunerako esan behar du aterpean erreserbak egiteko. Aterpetxekoprezioak: -Lo egin 14€. -Lo egin eta gosaria: 19€ - Lo egin .pentsio erdia 29€. Hona hemen argazki pare bat.


Hoover H-Purifier 700, airearen arazte handi honen berrikuspena Gadget berriak\nMiguel Hernández | 05/06/2021 10:00 | Eguneratu da 27/05/2021 21:24 | General, Reviews\nAire arazgailuak gero eta ezagunagoak diren produktua dira, batez ere polena alergikoen hiritarren lehen etsai bihurtzen den une honetan. Gauza bera gertatzen da hiri handiei buruz hitz egiten dugunean, kutsadurak eguneroko bizitzarako egokiak ez diren eta gaixotasunak sor ditzakeen gasen mailak sor ditzakeen etxeetan.\nDuela gutxi Alternatibak aztertu ditugu Actualidad Gadget-en, eta gaur ekarri dugu Hoover H-Purifier 700, tamaina handiko aire araztailea eta hezetzailea barne, beste abantaila batzuen artean. Ezagutu gurekin bere puntu aipagarriak eta, jakina, baita bere ahulguneak ere.\n2 Ezaugarri teknikoak eta iragazkia\n3 Erabilera eta moduak\n4 Gehigarriak eta editorearen iritzia\nHoover enpresa tradizionala da, iraganean xurgagailuekin izandako arrakasta handiagatik gogoratuko duzuena. Gaur egun bere produktuen gama oso berritua dago, horien artean H araztegia, aire araztegi bertikal eta ia zilindriko nahiko interesgarria. Beheko aldea iragazkia xurgatzeko sareta zilar kolorekoa da, plastikoa izanik. Gauza bera gertatzen da goiko zatian, plastiko zurian, garraiatzeko bi helduleku erretraktilekin, eragiketaren xehetasunak eta magia gertatzen den goiko aldearekin.\nKoloreak: Zilarra / Zilarra + Zuria\nPisua: 9,6 Kg\nNeurriak: 745 * 317 * 280\nGoiko eremu honek aire irteerako sareta purifikatua du eta egoera zirkulatuko duen LED zirkularreko kontrol panel bat. Ukipen-panel honetan hainbat funtzionalitate ditugu aurrerago hitz egingo dugunak. Atzeko aldea proiekzioarekin eta iragazkiaren estalkiarekin uzten da. Kentzerakoan, kableak biltzeko sistema bat ere nahiko estimatzen dugu, nahiz eta bai, nahiko kable handiagoa galdu dugu, jorratzen ari garen produktu mota kontuan hartuta. Bobina automatikoa duenez, kablea ezin da luzeagoa ordezkatu.\nEzaugarri teknikoak eta iragazkia\nHoover H-Purifier 700 honek WiFi eta Bluetooth konexioak ditu modu konbinatuan aplikazioaren bidez erabiltzeko, harrigarria dena bere aldakortasunagatik. Alerta sentsorea ere badu karbono dioxido tasa handiengatik, baita tenperatura eta hezetasun sentsorea ere, produktuaren kokapena eta datu mota honek eguneroko erabileran duen garrantzia kontuan hartuta. Bestalde, 2,5 eta 10 nm-ko partikula sentsorea ere badugu. Pertsonalki, PM 2,5rekin bat nahikoa izango zela uste dut.\nIragazkiaren prezioa: 59 euro\nGoialdean airearen kalitatea denbora errealean jakinaraziko digun pantaila dugu. Iragazkien mantentze-lanetarako alertak ditugu, eta jarraian aztertuko ditugu. Kanpoko iragazki garbigarri batekin iragazteko hiru geruza ditugu, Hera H13 iragazkia eta karbono aktiboaren iragazkia horrek polenaren desaktibazioarekin jarraitzea ahalbidetuko digu, bereziki alergikoak dituztenentzat interesgarria. Horrela, gailu hau teorikoki egokia da 110 metro arteko espazioetarako. 55 metro koadroko espazioetan probatu dugu. KOVak ezabatu ditu eta orduko gehieneko metro kubiko 330 izango dira, partikula finen% 99,97 ezabatuz.\nErabilera eta moduak\nHoover H-Purifier 700, Amazonen eros dezakezu, Oinarrizko hiru modu ditu: Gaua, Automatikoa eta Gehienekoa, ukipen panelaren eta aplikazioaren bidez konfiguratuko direnak. Hala ere, Hezegailua eta usain difusorea ere izango ditugu, paketean sartutako produktuekin osatzeko. Goi-mailako aire araztegietan hain presente ez dagoen hezegailuaren gehigarri interesgarria da, beraz, gehigarria da.\nDeskargatu Hoover aplikazio zaharra\nDeskargatu Hoover aplikazio berria\nBere aldetik, aplikazioa H-purifikatzailea konfiguratu dezakegu oso ezagunak diren bi laguntzaile birtualen bidez erabiltzeko Amazon-en Alexa eta Google Assistant. Bi kasuetan, gure gailuen zerrendan integratuko da eta gailua nahierara pizteko eta itzaltzeko aukera emango digu, baita Hooverrek berak emandako aplikaziotik haratago funtzionamendua programatzeko ere. Aplikazioa hobetu daiteke, Asiako jatorriko beste produktu aipagarri asko gogorarazten dizkigun erabiltzaile interfazea du, hala ere, agintzen duena egiten du.\nGehigarriak eta editorearen iritzia\nH-Purifier 700-en dugu H-Essence gama, hau da, zuzenean jarriko diren olio esentzialen botila txikien seriea, botila dosifikadorean dutela. Horrek esan nahi du teorian Hoover olio esentzialak soilik erabil ditzakegula botila gailuan sartzen denetik. Hala ere, errealitatea da nahi baduzu botila hau hirugarrenen olio esentzialekin bete dezakezu, kostuak aurrezteko gomendatzen dudan zerbait. Ez da iragazkiaren kasua, badirudi guztiz jabeduna dela, baina ez dugu gomendatzen marratzea, batez ere kasu honetan prezioa merkea delako merkatuan dauden arerioekin alderatuta. H-Biotics ere badugu, dispenserean sartzen diren elementu desinfektatzaile eta probiotikoen sorta.\nAire-fluxua teorikoki 360º da, hala ere, sentsoreek maila nahiko altuko beste produktuek baino balorazio zertxobait desberdinak eman dizkidate. Aire purifikatutako hodiak ez dirudi orduko 300 metro kubikora arte agintzen duen produktu batetik espero daitekeen bezain indartsua denik. Gainera, horrek isiltasuna nabarmen kaltetuko du, abiadura txikian onargarria baita, baina gaueko moduan ez espero nuen bezainbeste. Zaratatsu lo egiteko zailtasunak dituzten pertsonentzat, H araztegia itzali beharko da. Hau izan da gure esperientzia H-Purifier 700-rekin.\nH araztegi honek alternatiba bat eskaintzen digu kostu handiegirik gabe, hezetzailea, sentsoreak edo esentzia-hornitzailea bezalako gehigarrietan ez da salbatu, baina zenbait xehetasunetan Dyson bezalako goi-mailako beste araztegien azpitik jarraitzen du. edo Philips. Hala ere, prezioen aldea nabarmena da eta ahalmen handiagoa ere eskaintzen digu. Gure esperientzian okerrena aplikazioa da, iOS bertsiorako behintzat. H-purifikatzailea 700 479 eurotik lor dezakezu Amazonen.\nArgitaratua: 5 June 2021\nAzken aldaketa: May 27 2021\nKonektagarritasuna eta aplikazioa\nSentsore kopuru handia\nKable nahiko laburra\nArtikuluaren bide osoa: Gadgeten berriak » General » Reviews » Hoover H-Purifier 700, aire garbigarri handi honen berrikuspena\nHuawei Watch 3 eta FreeBuds 4, gama altuko apustuak eramangarrietan


222 ikastetxe aztertu dira (115 publiko, 80 kontzertatu eta 27 pribatu) 12 herrialdetan: 14 Araban (7 publiko eta 7 kontzertatu), 15 Nafarroan (9 publiko eta 6 kontzertatu), 25 Bartzelonan (11 publiko, 10 kontzertatu eta 4 pribatu), 21 Murtzian (14 publiko, 6 kontzertatu eta pribatu 1), 23 Bizkaian (14 publiko, 8 kontzertatu eta pribatu 1), 8 Burgosen (4 publiko eta 4 kontzertatu), 16 Malagan (9 publiko, 4 kontzertatu eta 3 pribatu), 15 Kantabrian (8 publiko, 6 kontzertatu eta pribatu 1), 16 Gipuzkoan (8 publiko eta 8 kontzertatu), 24 Madrilen (12 publiko, 7 kontzertatu eta 5 pribatu), 18 Alacanten (9 publiko, 5 kontzertatu eta 4 pribatu), 27 Valentzian (10 publiko, 9 kontzertatu eta 8 pribatu).\n1999ko ekainaren 14 eta 30 bitartean, aztertutako 222 ikastetxeetako arduradunei egin zitzaizkien elkarrizketak telefonoz.\nAzterketa egoki enfokatu eta datuak kontrastatze aldera, ikastetxeetako Guraso Elkarteetako ordezkariei ere kontsultak egin zitzaizkien.\nAzterketan sartzen ziren herrialdetako Hezkuntza sailetan kontsulta egin zen, %100ean ikasleen ordainketekin finantziaturiko ikastetxe pribatuak zenbat ziren jakin ahal izateko.\nAzterketa hau egiteko ikastetxeak aleatorioki aukera dira. Hainbeste ikastetxe egonik, datuen errepresentagarritasuna gutxi gora-beherakoa izango da seguruenik. Beste arrazoi batzuk ere badaude: herrialde batzuetan ikastetxe pribatu asko dago eta beste batzuetan banakaren bat baino ez. Eta baliteke (nahi gabe) herrialderen batean ikerketarako ikastetxerik garestienak edo merkeenak, dirulaguntza gehien edo gutxien dutenak, edo modernoenak zein antzinakoenak hautatu izana. Muga horiek ahalik eta gehien murrizteko, mota bakoitzeko ikastetxe kopuru handi bat sartzen saiatzen gara, baina adierazgarritasuna ezin da beti absolutua izan. Hobea izango da, jakina, ikastetxe motei dagokienez, adibidez herrialde jakin bateko ikastetxe mota jakin bati dagokionez baino. Bestalde, CONSUMERek ikastetxeak kalifikatzeko erabili dituen parametroak objetiboak diren arren, ezin ukatu ez dela neurtu gurasoentzat garrantzitsu diren hainbat arlo -azpiegituren kalitatea, irakasleen kualifikazioa, ikastetxearen filosofia, haurren bilakaeraren jarraipena egiteko metodo pedagogikoak, aisialdi eta jantoki orduetako zaintzaile kopurua…- hori egitea zaila ezezik ezinezkoa ere badelako. Azken batean, ukiezinak eta konparatzeko zailak direlako azterketa honetatik kanpo geratu diren hainbat elementu.\nEskolaz kanpoko ekintzak, ikastetxe guztietan\nIa azterturiko ikastetxe guztiek aipatzen dute ikasturtean zehar eskolaz kanpoko ekintzak antolatzen dituztela eta, zalantzarik gabe, kultura eta kirol arlokoak dira gazteenen artean arrakasta handiena dutenak. Orokorrean, ez da desberdintasun handirik antzematen ikastetxearen titulartasunaren arabera, ekintza mota horiek antolatzerakoan; baina ikasleekin atzerriko trukeak edo udalekuak antolatzerakoan, ikastetxe pribatuak -pribatuak zein kontzertatuak- nagusitu egiten dira publikoen aurrean, publikoek ez baitute tradiziorik ekimen horietan.


Arnasguneetako herritarrak ahalduntzeko ekimena aurkeztu dute Eusko Jaurlaritzak, Nafarroako Gobernuak eta UEMAk - Hizkuntza Politika - Euskadi.eus\nEtxarri Aranatzen, arnasgune den udalerrietako baten, aurkeztu dute herritarren hizkuntza ohituren inguruan gogoeta egitera gonbidatzen duen kanpaina\nZortzi bideo izango dira, bakoitzak egoera bat irudikatuko du eta ikusleek egoera horien inguruko sentsibilizazio lanketa bat egitea da helburua\nHizkuntza politikaren arloan erakunde desberdinen arteko lankidetzaren garrantzia azpimarratu dute bertaratutako agintariek\nEusko Jaurlaritzak, Nafarroako Gobernuak, Udalerri Euskaldunen Mankomunitateak eta Etxarri Aranazko udalak “Arnasa Gara” ekimenaren kanpaina berri bat aurkeztu dute gaur. “Arnasa Gara” ekimenak euskararentzat arnasguneak diren udalerriak zein bertako herritarrak ahalduntzea eta dagokien aitortza egiteko helburua du. Hiztun komunitate sendo bati esker, euskaraz modu naturalean bizi daitezkeen udalerriek dute arnasgune izendapena, hau da, arnasgune diren herrietan euskararen presentzia nagusia da eta herritarrek euskaraz egiten dute haien eguneroko bizimoduan. Horregatik dira arnasgune, euskarak aske hartu dezakeelako arnasa espazio horietan, bizi-bizi. Horrek ez du esan nahi, ordea, arnasguneetako herritarren hizkuntza-ohituren inguruko kezkarik ez dagoenik. Hain zuzen ere, ekimenaren helburua da arnasguneetako herritarren hizkuntza ohituren inguruan gogoeta egitea.\nArnasgune den Etxarri Aranatzeko udaletxean egin da gaurko aurkezpena. Bertan izan dira Eusko Jaurlaritzako Kultura eta Hizkuntza Pololitika sailburu Bingen Zupiria, Nafarroako Gobernuko Herritarrekiko Harremanetako kontseilari Ana Ollo, UEMA-Udalerri Euskaldunen Mankomunitateko lehendakari Iraitz Lazkano eta Etxarri Aranazko alkate Silvia Marañon.\nEkimen honekin arnasguneek euskararen biziberritzean duten garrantzia ere nabarmendu nahi da. Horretarako, udalerri euskaldunetan eta euskararen arnasguneetan hizkuntza-ohiturei lotutako zortzi egoera landu dituzte zortzi bideo esketxetan. Gai bakoitzeko, bideo bat. Hala, bideo bakoitzak egoera bat irudikatzen du eta kanpainaren asmoa da egoera horien inguruko sentsibilizazio lanketa bat egitea sare-sozialen bidez. Besteak beste, arnasguneetako pertsona erreferenteei (aktore, musikari, kirolari) elkarrizketak egingo zaizkie, gaiaren inguruan hausnartzeko. Kanpainak zortzi aste iraungo ditu, martxoaren 22tik maiatzaren 16ra bitarte, eta aste bakoitzean gai bat izango dute hizpide.\nArnasa Gara kanpaina\nKanpainaren euskarri nagusia zortzi bideo labur dira (minutu batekoa bakoitza), eta esketx erara bertan lantzen diren diskurtsoak, batez ere, arnasgune edo eremu oso euskaldunetako herritarrei zuzenduta daude. Dena den, “Arnasa Gara” ekimenak arnasguneetatik kanpo bizi direnengana iristeko asmoa ere badauka, arnasguneen errealitatearen ezagutza eta herri hauek euskararen biziraupenean duten garrantzia azpimarratzeko eta errekonozimenduan jartzeko.\nKanpaina dinamikoa izango da, batez ere sare sozialen bidez garatuko delako, eta herritarren interakzioa sustatzea izango duelako xede. Bide horretan, astero-astero zozketak egingo dira kanpainan zehar sare sozialetan aurkeztuko diren edukiak gertutik jarraituko dituztenen artean.\nKanpaina amaitu ondoren izango du jarraipena “Arnasa Gara”-k, izan ere, UEMAko kide diren herrietan zortzi bideoak aurkeztu eta hausnarketa saioak ere egingo dituzte tailer formatuan. Era berean, UEMAko kide diren herrietako eskoletan lantzen duten hezkuntza proiektuaren baitan ere erabiliko dituzte aurrerantzean bideoak, soziolinguistika edukiak eta hizkuntza ekologia eskoletan lantzeko prestatuta dituzten unitate didaktikoetan.\nEusko Jaurlaritzako Kultura eta Hizkuntza Politika sailburu Bingen Zupiriak adierazi duenez gaur aurkeztutako ekimena “arnasguneei euskararen biziberritze prozesuan duten garrantzia eman eta zaintzen jarraitu nahi duen programa bat da. Euskararen Agenda Estrategikoan ezarrita dagoen modura, Hizkuntza Politika Sailburuordetzaren egitekoetako bat da, ‘Euskara ohiko hizkuntza izango duten arnasgune eta funtzioak zaindu, indartu eta hedatzea, euskararen belaunaldiz belaunaldiko transmisioa bermatzeko eta erreferentzialtasun soziala indartzeko. Azken batean, helburua ez baita euskararen ezagutza zabaltzea, besterik gabe, baizik eta euskal hiztunak sortzea’. Eta helburu hori erdiesteko bidea da guretzat programa hau”. Gainera, Zupiriak hizkuntza politikaren arloan erakunde desberdinen artean ematen den lankidetza ere azpimarratu du.\nNafarroako Gobernutik Ana Ollo Herritarrekiko Harremanetako kontseilariak bestalde azpimarratu du “Nafarroako Gobernuak arnasguneek duten garrantzia azpimarratzea eta euskal komunitatea indartzea du xede. Neurri batean, denok baitugu gure hizkuntza jokaera aztertzeko eta dugun jokabideaz kontziente izateko beharra”.\nUEMAko lehendakari Iraitz Lazkanok, berriz, “arnasguneen aitortza eta arnasguneak sendotzea UEMAren izaeraren oinarrian dagoen zerbait” dela nabarmendu du eta, beraz, ‘Arnasa gara’ kanpaina bereziki garrantzitsua dela UEMArentzat. “UEMAk urte askoan esan eta aldarrikatu duena gaur egun hainbat erakunde publikok ere onartzen eta zabaltzen dutela ikustea ederra da”.\nEuskararen arnasguneak gure hizkuntzaren biziberritzean zein garrantzitsuak diren nabarmentzeko 'Arnasa gara' kanpaina abiarazi zuten duela bi urte Arabako Foru Aldundiak, Bizkaiko Foru Aldundiak, Gipuzkoako Foru Aldundiak, Eusko Jaurlaritzak, Euskarabideak, Euskararen Erakunde Publikoak eta UEMAk. Hainbat herritan egindako aurkezpen-ekitaldiez gain, 'Kartzela' websaila izan zen euskarri nagusia. Bi helburu eta fase izan zituen orduan kanpainak. Batetik, arnasguneetako biztanleek kontzientzia hartzea. Bestetik, gainerako euskal herritarrek ere arnasguneak babestea eta hedatzea euskararen normalizaziorako ezinbestekoa dela jakitea.\nAurten ere ikus-entzunezko edukiak landu dituzte, sare sozialen bidez zabaltzeko. Hiru Damatxok ekoitzi ditu zortzi bideoak, eta Iametza arduratu da komunikazio kanpainaz. Orain arteko edukiak www.arnasagara.eus webgunean daude eskura.


Bizitzaren bidegurutzeez solasean diharduten bi piano | Kultura | GARA Euskal Herriko egunkaria\nBizitzan aurrera egiteko erabakiak hartzea ezinbestekoa da. 17 urterekin, selektibitatea egin aurretik, irakasleak zer ikasi nahi dugun galdetzen digunean hartzen dugun erabakitik abiatzen da «Eta... zer gehiago?» ikuskizuna. Bigarren galdera horri aurre egin behar izan zioten Xabier Lizasok eta German Ormazabalek pianoa ikasi nahi izan zutenean.\nBi. Bi piano oholtza gainean, bizitzaren bidegurutzeen inguruan gogoetatzen. Andoni Egaña bertsotan eta German Ormazabal eta Xabier Lizaso pianoan. Ezohiko ikuskizuna da “Eta... zer gehiago?”.\nHainbat herritatik pasatu ostean, Donostian eskainiko dute hiru lagunek emanaldia, hilaren 28an, 20.00etan, Victoria Eugenia antzokian (sarrerak 12 euroan daude salgai).\nEgañak esan bezala, «bi piano-jotzaile piano banarekin oholtzan ez da askotan ikusten». Bertsolariak bat-batekotasuna oinarri duenez, prestatutako programa bikain ateratzeko musikariek zenbat entseatzen duten ikusteak harritu du. Bere lana da hitzez azaltzea taula gainean dagoena.\n«COU bukatzen ari ginela, selektibitatea egiteko bi hilabete falta zirela, irakasleak galdetzen zigun zer ikasteko asmoa genuen. 17 urterekin hurrengo ostirala datozen 50 urteak baino garrantzitsuagoa da», esan zuen bertsolariak ikuskizunaren abiapuntua zehaztuz.\nAdin hori dugula egiten digu irakasleak pisu handiko galdera, «zer ikasiko duzu?». Ormazabalek eta Lizasok erantzun bera eman zioten: pianoa. Orduan dator ikuskizunari izena ematen dion beste galdera, are pisu handiagoa duena: «Eta... zer gehiago?».\nLizasok pianoa ez beste ezer ikasteko hautua egin zuen. Ormazabalek beste bide bat hartu zuen, nahiz eta ez zuen pianoa baztertu. Lizasok musikari eskaini dio bizitza osoa; Ormazabalek enpresa munduan egin du bere ibilbide profesionala. Eta bide desberdinak hartu bazituzten ere, ikuskizun berean bat egin dute, Andoni Egañaren ekimenez.\nAukerak egitean galerak ere izaten dira, baina erabakiak hartzean datza bizitza. Ikusleak egoera horretan erraz sartuko direlakoan daude, guztiok bizi izan ditugulako horrelako egoerak, bizitzan aurrera egiteko erabakiak hartzea ezinbestekoa delako.\nOrmazabalek azaldu zuen programan goi mailako obrak landu dituztela. Bi musikarien artean aukeratu badute ere, Egañak «ezjakintasunaren ausardiaz» zein pieza gustatzen zitzaizkion eta zeintzuk ez esan die, eta beraiek kasu egin diote. «Pertsonalki, benetako luxu, ohore eta erronka izan da», adierazi zuen. Sergei Rachmaninoven, Frederic Chopinen, Maurice Ravelen, Leonard Bernsteinen, Darius Milhauden eta Astor Piazzolaren piezak hautatu eta moldatu dituzte azkenean.\nLizasok azaldu zuenez, emanaldiak musika protagonista duen arren bertsoak –prestatuak batez ere– eta antzerki pixka bat ere baditu. «Pieza teknikoki zailak daude, baina errazak ere bai, jendeak oso gustura entzungo dituenak. Inprobisazio pixka bat ere badago. Jendea ez da aspertuko». Hala dela dirudi, orain arteko emanaldietan jende dezente bildu baita.\nTaula gainean bi piano izango direnez eta hori denez ikuskizun honen berezitasun nagusia, hori esplotatzen ahalegindu dira eta pieza gehientsuenak biek batera jotzen dituzte.\nHala ere, badaude batzuk joko moduan txandaka jotzen dituztenak. Amaieran «pailazoarena» egiteko baimena eman diote euren buruari, hori ere badelako bizitza.\nLizasok pianoa ez beste ezer ikastea erabaki zuen; Ormazabalek pianoa ikasi zuen, baina jardun nagusia beste bat izan zuen. 50 urteren bueltan Egañari esker euren bizitzek piano ikuskizun batean bat egin dute.


«Txakurlogia» | erritarrak | GAUR8 - mila leiho zabalik\nEz dut ulertzen txakurrak pertsonak balira bezala tratatzea. Zerbitzari bezala lan egin nuen jatetxe garesti batean, egun horretako nire soldata baino gehiago balio zuen azpizuna zerbitzatu nion txakur bati\nGure etxean sei txakur daude gaur-gaurkoz: Xaru, Lagun, Ilun, Eguzki, Hara eta Beltxa. Gehiago ere eduki izan ditugu. Ez dut gogoratzen gure etxean inoiz egon ote garen txakurrik gabe. Egia da baserrian bizitzeak eta lekua izateak ahalbidetzen duela hainbeste txakur izatea.\nJoan den hilabetean gertatutakoari buruz hitz egin nahi dizuet. Beltxa, gure txakurretako bat, falta zela sumatu genuen. Lehen pentsamendua, hil egin zela bere ohiko mendi bueltaren batean. Zergatik? Zaharra delako, ez nuke esango jakiten zenbat urte dituen. Zaharra zegoelako oparitu ziguten, bere jaiotetxean ez zutelako bere beharrik eta gurean dagoeneko badaramatza 15 urte.\nBeltxa arratoi txakurra da; gurera iritsi zenean etxe inguruko katu guztiak uxatu zituen, sagu eta arratoi ehizan hasi zen, eta, nola ez, etxea zaintzen. Beste txakurrekin tratu ona izan du beti; nahiz eta txakur handiagoak izan, lotsagabea izan da, eta horrek ekarri dio borroka bat edo beste. Gaur egun esan daiteke Beltxak baduela estatus bat, etxeko txakur zaharrena delako eta aurretik beste inork lortu ez zuena lortu zuelako. Etxeko sukaldean lo egitea. Eta hori baserri batean ez du edozein txakurrek lortzen.\nDesagertu zen egunetik pare bat egun pasata, hiru lagun azaldu ziren ea txakur bat falta genuen galdezka. Guk baietz, eta argazkia erakutsi genien. Txakur berari buruz ari ginen, Beltxari buruz. Ez du identifikazio txipik, koilarean bere garaian telefonoa jarri genion baina hori ere galdu zuen. Esan ziguten mendian topatu zutela abandonaturik, albaitariarengana eraman behar izan zutela, artrosia zuela, hanka bat zauritua, zizareak zituela eta oso gaizki zaindutako txakurra zela. Jo eta ma geratu ginen. Gutxienez 15 urte dituen txakur bati buruz ari gara: artrosia normala. Hanka zauritua: egun batzuk lehenago mastin batekin aritu zen borrokan. Zizareak zituela ez genekien, ez baikara egun guztia txakur kakei begira egoten. Batetik libre daudelako eta ez dakidalako kaka non egiten duten. Bestetik, etxeko sei txakurren kakei begira egon behar banu, lanaldi murriztua eskatu beharko nukeelako. Hiru ezezagun gu epaitzen, oso gaizki zaindutako txakurra dela esanez bere kakari ez diogulako erreparatu. Nahiko sututa eduki gaitu kontu honek, sare sozialetan jarraitu dutelako gu kritikatzen eta gertutik jarraituko dutela Beltxaren zaintza esanez.\nEz ditut ulertzen txakurrak pertsonak balira bezala tratatzen dituztenak. Badakit geroz eta gehiago direla edo zaretela, baina niretzat txakurrak, txakurrak dira. Horrek ez du esan nahi gaizki tratatzen ditudanik; maite ditut, baina txakurrak izaten jarraitzen dute. Zerbitzari bezala lan egin nuen jatetxe garesti batean, egun horretako nire soldata baino gehiago balio zuen azpizuna zerbitzatu nion txakur bati. Eta txakur jabeak, bitartean, amari egoitzara bisita egin behar ziotelako kexaka. Edorta Jimenez idazleari irakurri nion elkarrizketa batean: «Historian lehen aldiz aberatsak makurtzen ikusten ari gara, zertarako eta beren txakurren kakak biltzeko, eta, era berean, txakur horiek baino okerrago bizi diren etorkinek aberatson gurasoen ipurdiak garbitzen dituzte».\nGauza bat da txakurrak ongi tratatzea, zaintzea eta konpainia egiten dizutela esatea eta, bestea, “txakurlogia”. Txakurrak pertsonen gainetik jartzea eta txakurrak bakarrik ulertzen zaituela esatea. Bai, izan liteke, etxean duzun maskotak atentzioa jartzea. Nik ere itxura hori egiten dut asko hizketan daudenean. “Txakurlogia” praktikatzen duten horien mundua hankaz gora jarriko da hitz egiten hasi eta txakurrek kontra egiten dieten egunean. •


Atzokoan Santa Kruz egoitzan ere hainbat ekitaldi izan genituen Euskararen Nazioarteko Eguna ospatzeko. Goizean euskal abesti herrikoien euskaraokea izan genuen. Arrtsaldean berriz urtero bezala legazpiar batek bere borondatez erretako gaztaina-jatea izan genuen, eta festa eguna amaitzeko San Nikolas Txikiren eta hainbat herritarren bisita izan genuen.\nGaurkoan ere hainbat ekintza ditugu. Goizean euskararen inguruko zenbait ariketa edo ekintza gauzatu ditugu, asmakizunak, esaera zaharrak,…Arratsaldean berriz Julian Auzmendi argazkilari legazpiarraren argazki emanaldia izango dugu.


Handizkako A20 Golden Color CBN hauts urratzailea Metal Bond Vitrified Bond Application Fabrikatzailearentzako eta Hornitzaileentzako SinoDiam\nA20 Urrezko Kolore Boro Nitruro Kubiko Hauts Urratzailea Erretxina Lotzeko Aplikaziorako\n1. Boro nitruro kubikoa Sarrera\nCBN (boro nitruro kubikoa) superabrasiboa gogortasun handikoa eta tenperatura altuko erresistentzia da, higaduraren ohiko urratzailea baino lau aldiz handiagoa, eta aparteko eroankortasun termikoa du. CBN oso erabilia da ehotzeko fabrikazio-merkatuan, superaleazio aeroespazialetatik eta ihinztapen termikotik hasi eta automobilgintzako errodamenduen eta engranajeen industriako altzairu gogorraraino, eraginkortasuna hobetzeko eta prozesatzeko denbora laburrena lortzeko.\nCBN-A20, urrezko kolorea, monokristal gardena, forma erregularra eta gogortasun handikoa. Tetraedro forma moztu bikaina eta auto angeluarra zorrotza. Oso egokia da oso eskatzen diren lotura beiraztatuak eta metalak lotzeko tresnetarako, artezteko gurpilak, metalezko burdinazko metalak eta aleazioak prozesatzeko tresnak galbanizatzeko ere erabil daitezke.\n2. CBN hautsaren izaera\nkolorea, forma irregularra,\negonkortasun termiko handia,\nangelu zorrotza irtena,\nlotura beiraztatutako sistema,\nCBN-B20, beltz argia,\nkristal opakoa, blokeatua,\nkristal erregularra, altua\ngogortasuna, kolpearen erresistentzia handiagoa eta termikoa\negonkortasuna eta termikoa\negonkortasuna. Urtean erabiltzen da\nvitrifiedl lotura sistema\nmetal burdinak prozesatu\nCBN-A10, Anbar kolorea,\nforma irregularra, ona\nnorberaren zorroztasuna, batez ere\nerabili erretxina lotzeko sisteman\nUrrezko kolorea, blokea\nkristal forma, altua\nindarra, termiko handia\negonkortasuna, oso erabilia\nlotura metalikoa, beira\n3. CBN hautsaren datu teknikoak\nKurbatzeko indarra (MPa)\nElastikotasun modulua (104MPa)\n4. Sarearen tamaina eskuragarria\nAurreko: SND-G10 RVD horia diamante hauts erretxinazko lotura superabrasiboak\nHurrengoa: 1308 PDC ebakitzaileak, Higaduraren Erresistentzia Handiko Meatze Geologikorako\nB10 Boro nitruro kubiko beltza superabrasiboak CB ...\nB20 Boro nitruro kubiko beltza CBN hautsa ...


KADETE EUSKAL LIGA 1.J: Neskak, sendo etxean; mutilan, kanpoan - Euskal Saskibaloi Federazioa\nAlbisteak / Nabariak / KADETE EUSKAL LIGA 1.J: Neskak, sendo etxean; mutilan, kanpoan\nIrteteko pistola-tiroa Kadete mailako lehiaketetan eta emaitza erosoak bai mutiletan bai nesketan. Lointek Gernikak eta Fundación Bilbao Basketek lehen postuak hartu zituzten.\nLarunbat goizean jokatu zen jardunaldi osoa eta partida guztiak 20 puntu baina gehiagogatik erabaki ziren. Etxean jokatu zuten lau taldeek garaipena eskuratu zuten.\nLointek Gernika lehen liderra da, Ordizia KE-ri irabazita 44 puntuko aldeagatik, Santanapeko kiroldegian.\nJudimendin, Mondragon Unibertsitatea Ointxe! Araskik Bizkai Esnea Ibaizabal-i irabazi zion (74-50). Alex Susoren neskek hirugarren laurdenean apurtu zuten partida.\nOso neurketa antzekoa Landakon, Tabirako Baqué eta Movitelck ISB-ren arteko lehian. 22-20ko emaitza atsedenaldian eta hirugarrenean ihes egin ziren Iker Añón-en neskak, 12-3ko partzialari esker.\nEta Bidebietan, jardunaldia ireki zuen norgehiagokan, Easo Ibaeta Basket Lorea Gourmet-ek Centro de Estudios Mikeldi USK gainditu zuen (72-52). Donostiarrek azken laurdenaren lehen minutuak arte itxaron behar izan zuten bere aurkariaren erresistentzia eraisteko.\nHiru etxetik kanpoko garaipenak denboraldiari kaixo esateko mutilen mailan.\nFundacion Bilbao Basket sailkapeneko lidergoan kokatu zen, 21 puntugatiko garaipenari esker Easo Mandoegiren kantxan. Emaitzak esa narren, partida parekatua hirugarren laurden arte. Bilbotarrek lortu zuten 2-8ko partzialak 10 puntuko aldea eman zien.\nSanturtziko Mikel Trueban, 0-11ko partziala atsedenaldia baino lehen klabea izan zen Fundacion 5+11-k ihes egiten lortzeko (62-77). Moreek irudi bikaina eskaini zieten bere zaleei eta irabazi egin zuten bigarren zatian (33-32).\nEta La Casillan, beti aurretik ATE Asesores Araberri garaipena eskuratzeko (60-68). Amaiera arte saiatu zen Centro de Estudios Mikeldi USK eta 6 puntura hurbildu zen 2 minuturen faltan.\n6 urria, 2020|Kadete Euskal Liga, Kadete Mutilak, Kadete Neskak, Nabariak|


Gineako golkoa, 1892. Frantziar ejertzitoak Dahomeyko erresuma mendean hartu eta Abomey hiriburuko errege jauregia arpilatu zuen. Dahomeyko erresumak XVIII. mendean izan zuen garairik oparoena, Europako estatuekin merkataritza harremanak estutu zituztenean. Besteak beste, emakumez osatutako erregimentu batengatik zen ezaguna –atal honetan bertan 2019ko otsailean azaldu bezala–, baina egungo Beninen zegoen erresumak ez zuen aukerarik izan XIX. mende amaieran Frantziak eskualdeko kontrol zuzena zabaltzea erabaki eta konkista gerrari ekin zionean.\nJoan den azaroaren 10ean Beningo Cotonou aireportuan hegazkin bat lurreratu zen, barruan 26 artelanez betetako kutxa bat zeramana: hiru estatua, Dahomeyko azken erregearen tronua, hainbat aldare eramangarri, dantzarako hiru makil, Abomeyko jauregiko lau ate… Pieza horiek Frantziako bilduma nazionalaren parte izan dira azken 130 urtetan eta Parisko Quai Branly museoan egon dira Afrika, Asia eta Ozeaniako beste milaka artelanekin batera. Frantziak itzultzea erabaki duen 26 artelanei harrera ofiziala egin zien Patrice Talon presidenteak, eta herritarrek festa giroan ospatu zuten frantziarren keinua.\nBénédicte Savoy arte historialariaren hitzetan, “lehenengo aldia da garai bateko herrialde kolonial batek, kasu honetan Frantziak, herrialde afrikar bati bere ondarearen zati garrantzitsu bat itzultzen diona”. Baina ekimena ez zen Frantziarena izan. Beningo errepublikako presidenteak aspaldiko erreklamazioa 2016. urtean egin zion ofizialki Françoise Hollanderi. Frantziak ezezkoa eman zuen orduan, piezak frantziar bildumen parte zirela eta legez ondarea ezin zela zatitu argudiatuz. 2017an Macron estatuburu izendatu zutenean, ordea, Abameyko jauregiko altxorrak itzultzeko konpromisoa adierazi zuen. Bénédicte Savoy eta Felwine Sarr historialariei txosten bat eskatu zitzaien, eta soilik Frantziako museoetan Saharaz azpiko Afrikako 88.000 artelan daudela ondorioztatu zuten. Legeak aldatu eta artelan arpilatuak pixkanaka itzultzeko protokoloa ezarri zuten orduan.\nTxostenak agerian utzi du Abomeyko jauregiko altxorra icebergaren punta ñimiñoa besterik ez dela. Kolonialismoaren garai gorenean Saharaz azpiko Afrikako ondare kultural eta artistiko material ia gehiena –% 90, zenbaiten ustez– kontinentetik atera zuten, amarruak erabiliz edo zuzenean lapurtuz. Agerian utzi du, halaber, oraindik badirela lapurtutakoa itzultzearen aurkako ahotsak, artelanak Mendebaldeko potentzien museoei esker gorde direla eta jatorrizko lekuetan arriskuan egon litezkeela argudiatzen dutenak. Frantziako estatuak egin berri duen keinua ez dadila ospakizun paternalistetara mugatu, pentsamolde zaharkitu supremazistak gainditzeko balio dezala, eta geratzen den bide luzea arindu dezala.\nKanal hauetan artxibatua: Denboraren makina | Afrika | Artea | Frantzia | Kolonialismoa\nBrasilen, 11.000 urteko giza arrastoak aurkitu zituzten eremu batean lantegia eraikitzen ari da Heineken multinazional herbeheretarra, agintariek baimena eman eta gero, hango balio arkeologikoa kontuan eduki gabe. Eztabaida pil-pilean dago.\nMeteoritoaren 600 urteko itzala\nJordan ibaiaren arroa, duela 3.600 urte. Meteorito baten eztandak Tall El-Hammam Brontze Aroko hiria suntsitu zuen. Hori da Californiako Unibertsitateko arkeologo talde batek Jordan haranaren hegoaldeko aztarnategia aztertu ondoren ondorioztatu duena, Nature aldizkarian berriki... [+]\n2021-11-14 | Nagore Irazustabarrena Uranga\nLIDAR sistemaren uzta\nNazioarteko ikerlari talde batek 85.000 km koadro aztertu du LIDAR teknologia bidez, eta orain arte ezkutuan zeuden 478 aztarnategi aurkitu dituzte.\nPetrarcak itzali zuen Erdi Aroa?\nFlavio Biondo historialari eta humanistak XV. mendean idatzitako liburu batean lehen aldiz historia hiru arotan banatu zuen: Antzinaroa, Erdi Aroa eta Aro Modernoa. Horren aurretik, XIV. mendean Francesco Petrarca poetak zedarritu zuen Erdi Aroaren ikuspegi eurozentrista iluna.


Diseinu - Wikipedia, entziklopedia askea.\nDiseinua deritzo edozein alorretako irtenbide-bilaketan konfigurazio mentalaren (aitzinirudiaren) aurretiko prozesuari. Industrian, ingeniaritzan, arkitekturan, komunikazioan edota sormena beharrezko duten jakintzagaietan erabiltzen da batik bat. Itxuratik, formatik eta koloretik harago doa diseinua, kontuan hartzen baitu objektu batek zer funtzio duen eta erabiltzailearekin zer elkarrekintza duen ere. Diseinu-prozesuan zehar, aintzat hartu behar dira diseinuaren funtzionaltasuna, eraginkortasuna, efizientzia eta objektuaren balio-bizitza ere.\n2 Artea edo ogibidea\n4 Ikuspuntu batzuk\n5 Gaur egungo diseinuaren ezereztea\n6 Diseinua eta generoa\n7 Diseinua eta feminismoa\n8 Diseinu-prozesuaren faseak\nEtimologikoki, italierazko disegno hitzetik mailegatutako hitza da diseinu, eta etorkizuna grafikoki irudikatzea esan nahi du. Hau da, diseinatzea, nolabait, irtenbide bat irudikatzean datza, zirriborroen, irudien edo eskemen bidez eta edozein euskarritan, aukeren behaketa-prozesuan zehar edo prozesu horren ondoren.\nHala, diseinatzeko ekintza sormen-ekintza bat da, sormena erabiliz zerbait sortzeari egiten diolako erreferentzia, eta berrikuntzatzat ere har liteke zenbaitetan, sorturikoa lehenago existitzen ez bazen edo lehenago existitzen zen zerbait moldatu bada.\nDiseinatu aditzak zera esanahia du: giza erabilerarako objektu edo komunikazio bide berri bat sortzea (edo lehenagotik zegoena garatzea). Diseinu izena, aldiz, diseinatze-prozesuaren emaitzari dagokio, prozesu horren azken planari edo proposamenari.\nDiseinatzeko, ikuspegi funtzionala, estetikoa eta sinbolikoa hartu behar dira kontuan. Prozesu horrek hainbat fase behar ditu, hala nola: behaketa, ikerketa, analisia, probak, doikuntzak, modelatze-lanak (fisikoak zein birtualak, hau da, diseinu-programen bidez eginak bi edo hiru dimentsiotan), industria-objektuaren behin betiko ekoizpenaren aurreko moldaketak, kanpoaldeko edo barrualdeko arkitektura-espazioetan ingeniaritza-obrak eraikitzea eta abar. Gainera, diseinuak lotura izaten du beste hainbat diziplina eta lanbiderekin ere, zeintzuk askotarikoak izan baitaitezke, diseinatu beharreko objektuaren eta prozesuan parte hartuko duten pertsonen arabera.\nDiseinatzea zeregin konplexua, dinamikoa eta korapilatsua da. Hainbat baldintza hartzen ditu kontuan, denak ere gizateria inguratzen duen ingurumenarekin erlazionaturikoak: teknikoak, sozialak, ekonomikoak, biologikoak, ergonomiarekin loturikoak, psikologikoak, materialak, edo formari, koloreari, bolumenari eta espazioari dagozkionak. Horri guztiari gehitu behar zaio mundu osoko diseinatzaileek duten erantzukizun etikoa.\nVilém Flusser filosofo garaikideak, Filosofía del diseño liburuan, dio etorkizuna (gizateriaren patua, alegia) diseinuaren mende dagoela.\nIrakiontzi[Betiko hautsitako esteka] elektrikoa, AEG Peter Behrens, 1909.\nArtea edo ogibideaAldatu\nHainbat hamarkadatan zehar ikertzaile eta adituen arteko eztabaiden erdigune bilakatu ziren diseinuaren eta mugimendu abangoardistaren arteko loturak, bestelako alderdi nabarmen batzuetatik begirada urrunduz.\nDiseinuak arte plastikotik mailegatutako sintaxia erabiltzen duenez, jarduera artistikoarekin zerikusia du, antzeko hizkuntza erabiltzen baitu. Hala ere, diseinua naturaren fenomeno konplexuago bat da, merkataritzari eta jarduera produktiboari guztiz lotuta dagoena.\nAzpimarratu den bezala, artean eta arkitekturan ez bezala, diseinuaren prozesu historikoa ez da proiektugilean soilik zentratzen, produktore, saltzaile eta publikoak berak ere pisu berdintsua hartzen baitute.\nNahiz eta amankomunean sormena soilik duten, maiz diseinatzaile eta artisten arteko nahastea ematen da. Diseinatzaileak diseinua inspirazio oinarri baten gainean proiektatzen du, proposamena justifikatuz eta merkatua asetzeak duen garrantzia kontuan hartuz. Artistaren kasuan aldiz, bere ekintzak ez dira justifikatu beharrik, bat-batekoak eta libreagoak izaten baitira.\nDiseinua[Betiko hautsitako esteka] ordenagailu bidez\nLanbide enpirikoari dagokionez, diseinatzailearen lanbide-praxiaren edo praxi akademikoaren bitartez, hurrengo kontzeptuak diseinatu, jardun edota proiektatzen dituena da: objektu funtzionalak, erreminta ergonomikoak, altzariak, osagarri baliagarriak, jantziak, espazio fisiko edota birtualak, multimedia, informazioa, seinaleak, hitz gabeko mezuak (zeinu, ikur eta sistemak). Gainera, elementu grafikoak eta irudiak ordenatu, tipologiak sailkatu eta tipografiak sortu eta aldatzen ditu.\nDiseinatzailearen jarduketa-eremuak industriarekin, merkataritzarekin eta jarduera kulturalarekin erlazioa dauka. Haren profil eta heziketak prozesu industrialeko ingeniaritzan (barne-diseinuan) izan dezake orientazio teknikoa eta harremanetan egongo da diziplina humanistikoaren hainbat ekintza arloetan: ikus-entzunezko komunikazioan, arte grafikoan, publizitatean, marketinean edota produktuen kudeaketan. Bestalde, produktuen diseinuak berak edota hauen bilgarriek, etiketek eta ontziek lotura handia izango dute sortzen diren industria-enpresekin eta produktu berrien ikerketa- eta garapen-sailekin.\nDiseinu eta fabrikazio prozesuak eraginkorragoak dira ordenagailuaren erabilerari esker. Makina bateko pieza txiki bati egindako aldaketak, adibidez, ordenagailuz egiten badira, aldaketa hauek makinan izan dezakeen eragina nolakoa den kalkula dezake fabrikazio-prozesua hasi baino lehen.\nUgariak dira diseinu hitzarentzako erabiltzen diren definizioak, era askotarikoak, jarduera honi bidea eman dioten beste ekintzen modukoak.\nTomas Maldonadoren hitzetan, industria-diseinua jarduketa-proiektu bat da, non modu industrialean sortutako objektuen lehentasun formalak zehazten diren. Formaren zeregina, maila estetiko altu bat eskuratzeaz gain, esanahi zehatzak agerikoak egitea eta fabrikazioari eta erabilerari dagozkien izaera praktikoaren arazoak konpontzea da. Objektuen egokitzapen formalaren prozesua da objektua, batzuetan kontzientea ez dena.\nJoseph Edward Shingley eta Carles R. Mishkek, haien Diseño en ingeniería mecánica (Mechanical Engiinering Design) lanean, 1989. urtean argitaratua, diseinua giza behar bat asetzeko egiten den plan bat dela esaten zuten.\nMariano Maddiok adierazten duenez, diseinua, gainerako artelan guztiak bezala, proiektua begiztatzen dutenen begiradan islatzen den ideia berrien garapena da.\nDamiano Franco arkitektoarentzako, diseinua gizakiaren bizitzako zatirik txarrenean ere topatzen da. “Zer izango litzateke eguneroko bizitza gauza eta objektu bakoitzaren diseinu egokirik gabe? Kaosa…”\nGui Bonsiepek horrela definitzen du diseinua: “objektu bat ekintza eraginkor baterako eskuragai egitea”.\nIkuspegi honetatik, diseinua, ogibide ezberdinetan bere erabilera izan dezakeen jakintza-alor anitzeko ezagutza bezala kontzeptualizatu daiteke, ikasia eta irakatsia dena. Diseinua zientzia eta filosofiaren maila berean kokatzen da, bere helburua gizakien behar zehatzak asetzeko erabiliko den edukia egituratzea eta eratzea izanik.\nDiseinua erabilgarria, funtzionala eta estetikoa den proiektu bat asmatzera bideratuta dagoen sormen eta teknika jarduera bat ere bada, industria-diseinuan, diseinu grafikoan edota bitxi-diseinuan bezala, seriean ekoitzia izan daitekeena. Barne-diseinua aldiz, orokorrean, ez dagoen dago seriean ekoiztera zuzendua.\nJohn Heskettek haren “El diseño en la vida cotidiana” liburuan esaten duenez, diseinua gizakiaren funtsezko ezaugarria da eta bizi-kalitatean funtsezko erabakigarria. Egunerokotasunean egiten diren xehetasun guztietan ager daitekeena, pertsona guztiengan eragina duena.\nGaur egungo diseinuaren ezerezteaAldatu\nGaur egun, kasu askotan, modu okerrean erabiltzen den terminoa da diseinua. Erlatiboki termino berri bat izanik, ematen zaion erabilera okerraren zergatia izan daiteke. Bestalde, eta are garrantzitsuagoa da, 80ko hamarkadan diseinuaren izena nola arinkeriarekin landu zen, hau da, azalkeria eta seriotasun falta handiarekin.\nInformazio falta izaten da, askotan, “diseinu” terminoaren erabilera okerraren arrazoi nagusia. “Mucho diseño y poco contenido” (diseinu asko eta eduki gutxi) bezalako adibideak ugariak dira telebistan, prentsan, diskurtso politikoetan, etab. Hala ere, diseinu on bat haren erabilera onak egiten du bereizgarri, eta ez bere originaltasun edo estetikak.\nMargolari, argazkilari eta kritikoa den Moholy-Nagyren arabera (1895-1946), diseinua modu produktiboenean, zentzu ekonomiko batean, material eta prozesuak antolatzea da, funtzio bat bete ahal izateko beharrezko elementuen neurrizko azterketa bat egitetik sortuak. Ez da fatxada garbiketa bat, ezta kanpo itsura berri bat ere; produktu edota erakunde berrien esentzia da.\nJohn Heskettek esaten zuen moduan, diseinuaren eraldaketa garrantzirik gabe eta ezerezean geratzea da mundu modernoaren bereizgarri nabarmenetako bat.\nDiseinua eta generoaAldatu\nDiseinua ideologiarik eta generorik gabeko objektu-eraikuntza neutral bat den arren, badira autore batzuk, Jimena Acosta Romero eta Michelle Millar Fisher adibidez, eraikuntza hori desmuntatzeari ekin diotenak. Diseinua objektuan zentratzen den ideologiaren, baldintza historikoen, baldintza antropologikoen eta baldintza biologikoen muntaketa bat izatea proposatzen dute autore hauek.\nDiseinua eta feminismoaAldatu\nProduktuen diseinuan existitzen den genero-eraikuntzaren zehaztapenaren arabera, hirugarren olatu feministak diseinua zalantzan jartzen du. Gaur egun eman posible diren identitate sexualen aniztasuna integratzen duten nozio-multzoen arabera, badaude zenbait argumentu aniztasun horretarako diseinua eskatzen dutenak.\nZentzu honetan, Chris Bobel autorearen ikerketak hilekoaren eskubideei buruzko epistemologia sortzera bideratuak daude, hilekoaren ezkutatzea eragiten duten baldintza sozialei kritika ekintzailea eginez. Era berean Judith Butlerek generoa performatiboa dela esaten du; hau da, eraiki egiten dela. Baieztapen honek banakoek munduarekin eta objektuekin duten erlazioa zehazten duten genero-eraikuntzak nahasten ditu, eraldatzeko aukera agerian jarriz.\nEgoera biologikoari dagokionez, bularra ematea aktibitate produktibo bat izanik ere, kapitalak kontraesanetan duen sistema baten barnean sartzen da; alde batetik eskatu egiten du baina, bestetik, burutua izateko ez du lan-eskubide nahikorik ematen.\nObjektuaren[Betiko hautsitako esteka] proiektatze-prozesua\nHurrengoak dira diseinu prozesuan sartzen diren pausuak:\n1. Beharren bat aurkituz, gizakia moldatzen den ingurunea behatzea eta aztertzea.\n2. Identifikatutako beharren organizazio eta lehentasunak balioztatzea.\n3. Beharrentzako erantzun bat proposatu eta, plano eta maketa bitartez, erantzun hori antolatzea eta proiektatzea, ebazpenak dituen bideragarritasun eta aukerez jabetuz.\n4. Ikustea, eraikitzea eta gauzatzea, material eta produkzio-prozesuaren bidez hasierako ideiari bizia emanez.\nAipatutako lau ekintza hauek bata bestearen atzetik egin ohi dira, jarraitasun bat emanez normalean. Teorialari batzuk aldiz, hierarkizazio hau ez dute argi ikusten, pausoak behin eta berriz agertzen baitira diseinu-prozesuan zehar.\nGaur egun, diseinatzaileen lanaren hobekuntza dela eta (ekoizpen-prozesu eta baliabide informatiko hobeei esker), prozesuan zehar, bestelako oinarrizko ekintza bat azpimarra dezakegu:\nEkintza kultural bezala diseinatzeak, aurkezpen, ekoizpen, esanahi, sozializazio, kostu eta salerosketa bezalako irizpideak ezagutzea dakar. Irizpide hauek zenbatezinak diren arren, diseinuaren proiektuak zehazten diren heinean, zenbakarri izatera iristen dira.\n↑ (Gaztelaniaz) Wikcionario. 2018-12-05 (Noiz kontsultatua: 2018-12-22).\n↑ Haré lo que deseo : diseño y empoderamiento femenino = I will what I want : women, design, and empowerment.. ISBN 9786079793708. PMC 1051774419. (Noiz kontsultatua: 2018-12-22).\n↑ 1963-, Bobel, Chris,. (2010). New blood : third-wave feminism and the politics of menstruation. Rutgers University Press ISBN 9780813549538. PMC 657082200. (Noiz kontsultatua: 2018-12-22).\n↑ Nancy., Fraser,. Fortunes of feminism : from state-managed capitalism to neoliberal crisis. ISBN 9781844679843. PMC 783163668. (Noiz kontsultatua: 2018-12-22).


Pintxo solidarioak eta bigarren eskuko denda izango dira Azkoitian zapatuan, Beningo kaleko umeei laguntzeko - Urola Kostako Hitza : Urola Kostako Hitza\nAzkoitiko Floreaga ikastetxeak eta Gazteak eta Garapena fundazioak elkartasun ekimena prestatu dute beste urte batez datorren larunbaterako, hilaren 26rako. Goizean zehar pintxo solidarioak banatuko dituzte Kontzejupean, eta bigarren eskuko denda ere jarriko dute han. Horrez gain, Alai Batza taldeak umeentzako jolasak prestatuko ditu herriko plazan. Ohi bezala, egitasmotik lortutako dirua salestar komunitateak Beningo Cotonou hirian duen proiektura bideratuko dute.\nAskotariko jakiak salduko dituzte Kontzejupean jarriko duten postuan, eta herritarrek hainbat modutara egin ditzakete ekarpenak; Kontzejupera joan eta pintxoak erosita edo etxean prestatutako jakiak hara eramanda, hala nola pintxoak, tortillak eta bizkotxoak. 09:30etik 10:30era bitartean jasoko dituzte etxean, saltokietan eta tabernetan prestatutako jakiak. Era berean, bigarren eskuko denda osatzeko ere herritarrek lagundu ahal izango dute, eta interesa dutenek ostegunera bitartean utz ditzakete jostailuak, panpinak, liburuak, diskoak edota dvd-ak ikastetxean. Bestelako laguntza ere “ongi etorria” izango dela adierazi dute antolatzaileek.\nSalestarrek Coconoun duten Mama Margarita aterpera bideratuko dituzte irabaziak, hiri horretako kaleetan bizi diren umeei laguntzeko asmoz. Seniderik ez duten eta egunez azoketan egoten diren umeak hartzen dituzte etxe horretan, haurren oinarrizko beharrak ase ditzaten eta horiek “leku seguruan” lo egin dezaten. Era berean, umeak kaletik atera eta lan mundura edo ikasketetara bideratzen dituzte proiektuaren bidez.


Indiari buruzko informazio gutxi on Wikipedia:Txokoa\nIndiari buruzko informazio gutxi\n7 iruzkin • 14:35, 27 azaroa 2021 Duela 8 ordu\nKaixo! India, munduko bigarren herrialderik populatuena, eta azpikontinente bat bere horretan, nahiko eskas dugula konturatu naiz. Barruti guztiak (782 direla jartzen dit Wikidatan) eta lurraldeetako batzuk ere falta dira. Norbait animatzen al da hau ordenatzen joatera? Nik akaso bota ere martxan jar nezake.\nErantzun 19:27, 24 azaroa 2021 Duela 3 egun\nIndia gustatzen zait. Badago bilaketa/zerrendatze modu bat esango diguna "falta zaizkigun Indiako artikulu errelebanteak"?\nErantzun 07:44, 26 azaroa 2021 Duela 1 egun\nPosible da Petscan erabilita, baina oraintxe ez dabil.\nErantzun 08:29, 26 azaroa 2021 Duela 1 egun\nHementxe bilaketa bat, 30 hizkuntzatan baino euskaraz ez dauden Indiari lotutako gauzak: https://petscan.wmflabs.org/?psid=20735212\nEta zehatzagoa, bakarrik bi azpikategoriako sakonerarekin eta 40 hizkuntzatan baina euskaraz ez: https://petscan.wmflabs.org/?psid=20735244\nErantzun Aldatuta 09:40, 27 azaroa 2021 Duela 13 ordu\nEskerrik asko. BTW edo erdi off-topic, hizkuntzei buruzko infoa da Indian eta beste hainbat tokitan gustura gehituko nukeena. Badago aukerarik, hizkuntza infotaularen automatizazioa erdiesteko epe labur edo ertainean?\nErantzun 13:01, 27 azaroa 2021 Duela 10 ordu\nJada egina dago. Arazoa da Wikidatn informazio gutxi dagoela, baina txantiloia automatizatua dago.\nErantzun 13:39, 27 azaroa 2021 Duela 9 ordu\noh, ez nekien, bueno, Wikidata aberastu behar badugu bide batez, horrela laguntzeko prest\nErantzun 14:35, 27 azaroa 2021 Duela 8 ordu\n"Indiari buruzko informazio gutxi" mezuari erantzun


Eder - Tolosaldeko ataria\nOlatz Godoy 2018-04-12 12:13\nLerro hauek idazten ditudan bitartean bi begitxo dauzkat adi-adi begira. Hauen dizdira erregutzaileak islatzen du nire betzuloen sakonerak azaltzen duena: opor-osteko sindromearen sintomatologia klasikoa da hau, lagun.\nAste Santuan oso 'xantu' ibili ez eta berdin jarraitu nahi du honek, egun santu guztia kalean. Euria goian behean ari badu ere honi bost axola! Tira lasai, segituan goaz eta. Zer pentsatuko ote du? Beno, oraintxe zer pentsatzen duen argi daukat, ea behingoz kalera aterako dudan... baina bestela. Gogoan izango al du bere aurreko etxea? Bere izena Eder da eta bost urte dituela uste dugu. Tratu txarrak eman zizkion emakume hark ez baitzien berari buruzko informaziorik eman nahi izan salbatu zuten asoziaziokoei. Behin-behineko harrera egingo geniola uste genuen etxeko ataria zeharkatzen ari zela, baina sukaldera iristerako adopzioa zen jada aukera bakarra. Txakurtxo bat da Eder, eta etxeko kide berria dugu.\nGezurra badirudi ere, animalien tratu txarra eta abandonua arazo larria dira oraindik ere gure inguruan: 200.000 txakur inguru abandonatzen dira urtero Espainiako estatuan. Ezin dut burutik kendu Ederrek bere lehenengo oporrak etxean pasa dituen bitartean, beste hainbestek kalean pasa dituztela. Edo zortea izan badute, txakurtegi edo asoziazio baten gelaxka hotz batean. Munduko bidegabekeria gehienak bezela, ulertezina zait fenomeno hau. Beno, ez izan nire burua erabateko inozotzat, ulertzen dut drama honen atzean dauden arrazoi “objektiboak”: animalia oparia izan eta zaindu nahi ez, gehiegi hazi dela, lanerako zela eta zahartu dela, lanerako balio ez duela, emea haurdun geratu dela eta txikiekin zer egin jakin ez... Ulertzen dut. Edo ulertu baino, ezagutzen dut arrazoibidea. Ulertzen ez dudana, zuzengabekeria gehienetan faltan botatzen dudan faktorea da. Subjetiboagoa izan arren, oso pisutsua den emozio bat, enpatia.\nTxakur, katu eta bestelako animalien adopzioa sustatzeko, euren eskubideak bermatzeko eta borroka horretan diharduten hainbat asoziazioentzat dirua biltzeko jaialdia ospatuko da igande hontan Lezoko Kireba zentruan. Txakur-ileapaindegi solidarioa, azoka txikia, pintxopotea, asozioazioen informazio standak, kilometro solidarioa eta abar izango dira bertan. Ederri begira, hemendik denoi gonbidapentza zabaltzeko betekizuna sentitu dut. Gu bertan izango gara goizeko hamarretatik arratsaldeko seiak bitartean. Eta denon artean bere egoeran dagoen beste bizidun bakar bat libratzea lortzen badugu ere ez da guxi izango.


Buffalo Springfield - Wikipedia, entziklopedia askea.\nFolk rock, Rock psikodeliko, Country rock\nBuffalo Springfield 1966-1968 epean jardunean egon zen kanadiar-estatubatuar rock talde bat izan zen, batez ere ezaguna bertatik irtengo zirelako gerora handiak bilakatuko ziren musikariak: Neil Young, Stephen Stills eta Richie Furay. Britainiar Inbasioa deituriko mugimendutik sortutako lehenetako talde amerikarra izanik, bandak modu oso pertsonalean nahastu zituen rocka, folk rocka eta countrya. Seguruenik euren abesti ezagunena For What It's Worth izan zen, 1960ko hamarkadaren bukaerako ereserki politikoa bihurtzeraino.\n1966an sortua, Buffalo Springfielden ibilbide laburra barne borrokez josia egon zen; halaber, drogak edukitzeak edo kontsumitzeak eragindako atxiloketek eta kide aldaketa sarriek taldea desegitera eraman zuten bi urte beranduago. Denbora tarte horretan hiru album eman zituzten argitara, nahiz eta hainbat maketa, baztertutako saio eta zuzeneko grabazio hurrengo hamarkadetan argitaratuak izan ziren.\nIbilbide laburrekoa eta ekoizpen mugatukoa izan arren, bere garaiko eragin handienetako taldea izan zen, Rock and Roll Hall of Famen (Rock and Rollaren Ospearen Aretoa) sartuz eta Crosby, Stills, Nash & Young, Poco, Manassas eta Loggins & Messina bezalako taldeak sortzeko aurrekari izanez.\n1.2 Whisky A Go Go gau-kluba, kontratu diskografiko bat eta Sunset Stripeko errebolta\n1.3 Aldaketa ugari taldearen osaketan\n1.4 Taldearen desegitea\n1.5 Taldearen herentzia\nTaldea 1966ko hasieran eratu zen arren, bere sorrera urtebete lehenago eman zela esan dezakegu, Neil Young eta Stephen Stills Fort William, Ontarion (Kanada) ezagutu zirenean. Young bertan zegoen The Squires taldearekin eta Stills bira egiten ari zen The Companyrekin. Nahiz eta ez ziren berriro elkartu urtebete beranduago arte, elkartze honek elkarrekin lan egiteko gogo bizia utzi zien.\nBira hori bukatu ondoren, The Company desegin zen eta Stills AEBetako Mendebaldeko Kostara joan zen, denbora baterako estudioko musikari modura lan egiteko. Barry Friedman produktoreak gomendatuta, Richie Furay eta Ken Koblun gonbidatu zituen, talde berri bat sortzeko ideiarekin.\nNeil Young, 1976an\n1966ko hastapenetan, Neil Youngek Mynah Birds taldean baxua jotzen zuen Bruce Palmer ezagutu zuen. Gitarra-jotzaile bat behar zuten eta Young konbidatu zuten taldearekin bat egitera; honek eskaintza onartu zuen. Motown Records diskoetxearentzat album bat grabatzen hasteko zirenean, Rick James abeslaria atxilotua izan zen soldadutzara ez joateagatik. Kontratu diskografikoa bertan behera geratu zenez, Youngek eta Palmerek erabaki zuten Los Angelesera (California) abiatzea, Stillsekin elkartzeko asmotan. Astebete beranduago, etsita Stills ez zutelako aurkitzen, San Frantziskorantz (California) joatea erabaki zuten eta auto-ilara handi batean zeudela, hara non ikusten duten Stills kontrako noranzkoan. Ondoren, talde bat sortzea erabaki eta astebete baino gutxiagora Dewey Martin bateria-jotzailea batu zitzaien.\nTaldearen izena Barry Friedman produktorearen etxearen aurrean aparkatuta zegoen zapalgailu batetik hartu zuten. Taldeak apirilaren 11n egin zuen debuta eta ondoren biran irten zen Californiatik, The Dillards eta The Byrds taldeen telonero gisa.\nWhisky A Go Go gau-kluba, kontratu diskografiko bat eta Sunset Stripeko errebolta[aldatu | aldatu iturburu kodea]\nThe Byrds taldeak bira bukatu zuenean, bandako baxu-jotzaile Chris Hillmanek Whisky A Go Go klubeko jabea konbentzitu zuen Buffalo Springfield entzutera joan zedin. Horrela, zazpi astez Buffalo Springfield izan zen aretoko lehen taldea, maiatzaren 2tik ekainaren 18ra. Kontzertu segida honek taldearen ospea sendotu zuen eta berehala erakarri zuen hainbat diskoetxetako interesa. Azkenean, Atlantic Records izan zen kontratatu zituena Hollywoodeko Gold Star estudioetan grabatzeko.\nYoungek, Stillsek eta Furayk demo batzuk grabatu nahi zituzten diskoa baino lehen, baina Greeneren eta Stoneren ustez Neil Youngen ahotsa “arraroegia” zenez, Furayri eman zioten ahots nagusiaren rola Youngek idatzitako abesti gehienetan.\nLehen singlea, Nowadays Clancy Can't Even Sing, 1966ko uztailean atera zen, baina oihartzun txikia izan zuen Los Angelesetik landa. Taldea ez zegoen gustura eta diskoa osatzeko orduan, berreraiki egin zituzten hainbat abesti. Izan ere, Youngek eta Stillsek denbora luzez esan izan dute mono-an egindako jatorrizko nahasketa kalitate handiagokoa dela Greenek eta Stonek estereon egindako nahasketa baino. Taldearen album homonimoa hasiera batean Atco Records diskoetxean (Atlantic Recordsen subsidiarioa) argitaratu zen 1966ko urrian, mono soinuarekin. Aitzitik, estereo bertsioa, abestien hurrenkera desberdinarekin, 1967ko martxoan.\nStephen Stills, 1972an\nSunset Stripeko erreboltak ikusi eta gero, 1966ko azaroan, Stillsek idatzi zuen taldearen ikur bihurtuko zen abestia, For What It's Worth. Abenduan grabatu zuten, eta 1967ko urtarriletik aurrera, lortu zuten jartzea abestia salmenta-zerrendetako goialdean.\nAldaketa ugari taldearen osaketan[aldatu | aldatu iturburu kodea]\n1967ko urtarrilean, taldea New York era joan zen diskoetxeak hala eskatuta. Han atxilotu zuten Palmer lehen aldiz marihuana edukitzeagatik, eta Kanadara deportatua izan zen. Bien bitartean, taldea AEBetako bi kostaldeetan ibili zen grabazio saioak egiten eta zuzenekoak ematen, Palmer ordezkatzeko hainbat baxu-jotzaile kontratatuz.\nBaldintza hauetan, disko berrirako lana, hasiera batean Stampede izena zuena, tentsio handikoa izan zen. Young eta Stills ez ziren Greene eta Stonerengan fidatzen, baina euren artean ere liskarrak izaten ziren; gainera, bakoitzak bere aldetik konposatutako abestien produktorea izatearekin tematuta zeuden. Furayk artean ez zuen abestirik konposatu, baina bigarren disko honetarako Neil Youngek egindako abesti kopurua berdindu zuen.\nPalmer ekainaren hasieran itzuli zen taldera, baina Youngek alde egin zuen, eta gauzak horrela, Monterey Pop Festival jaialdia galtzeko arriskua zuten. Young abuztuan itzuli zen, eta Greene eta Stone taldetik kaleratu ondoren, gainontzeko kideak kontzertuak ematen eta Buffalo Springfield Again izenarekin irtengo zen bigarren disko luzeari azken ukituak ematean murgildu ziren.\nRichie Furay, 2011n\nBuffalo Springfield Again 1967ko azaroan irten zen kalera. Nahiz eta benetako talde lana baino gehiago, lan indibidualen nahasketa bat izan, kritiko askok uste dute taldearen grabaziorik bikainena dela. Izan ere, diskoak abesti handiak hartzen ditu bere baitan, hala nola, Mr. Soul, Rock & Roll Woman, Sad Memory edo Bluebird, esaterako.\n1968ko urtarrilean, Palmer, orain ere drogak edukitzearen akusaziopean, deportatu egin zuten bigarrenez, taldearen grabazio-sesioen erritmoa apurtuz. Bera ordezkatzeko, gitarra-jotzaile eta estudioko ingeniari Jim Messina kontratatu zuten. Palmer falta zela, Young ere gero eta gutxiago elkartzen zen taldekideekin, kontzertuetan Stillsi gitarra nagusiaren rola uzteraino. Argi zegoen taldeak banantzeko bidean zela. 1968ko apirilean, Young, Furay, Messina, eta eurekin batera Eric Clapton, droga kontsumitzeagatik atxilotuak izan ondoren, banda desegin zen.\nAzken kontzertua Long Beach Arenan (Kalifornia, AEB) eman zuten, 1968ko maiatzaren 5ean. Abesti ezagunenak jo ondoren, Bluebird-en bertsio luze batekin esan zuten agur. Taldeak soilik bi urte pasatxo iraun zuen.\nDewey Martin, 2004an\nHausturaren ondoren, Furayk eta Messinak 1967ko erdialdetik 1968ko hasiera bitarteko hainbat abesti bildu zituzten estudioko hirugarren eta azken lanean, Last Time Around. Diskoa uztailaren 30ean argitaratuko zen. Kritikaren arabera, taldearen okerrena da.\nYoungek 2000. urtean ateratako Silver & Gold diskoan, taldea berrantolatzeko nahia azaldu zuen abesti batean. Tamalez, Palmeren heriotzak 2004an eta Martinenak 2009an ezinezkoa egiten zuen asmoa. Dena den, Young, Stills eta Furay (Joe Vitale eta Rick Rosasen laguntzarekin) Bridge School Benefit ongintzazko kontzertuan elkartu ziren 2010eko urriaren 23an eta 24an, Mountain View hirian, Kalifornian. Rolling Stone aldizkariaren arabera, emanaldi “nostalgiko, zoriontsu eta hunkigarriak izan ziren”. 2011n beste sei kontzertu eman zituzten, baita 2012rako bira oso bat antolatu ere, baina azken hau bertan behera geratu zen Neil Youngek uko egin baitzion parte hartzeari, bere talde Crazy Horsekin bi disko berri grabatzen ari zela arrazoituz. 2012ko otsailaren 27an Furayk jakinarazi zuen taldea "etenaldi mugagabe" batean sartua zela berriro ere.\nJim Messina, 2009an\nTaldearen herentzia[aldatu | aldatu iturburu kodea]\nTaldearen inpaktu komertziala oso handia ez izan arren, For What It’s Worth abestiak erabateko arrakasta izan zuen, eta taldearen ospea hazi egin zen kide bakoitzak bere aldetik lortzen zuenarekin batera. 1968an, Stills elkartu zen The Byrds taldetik etorritako David Crosbyrekin eta The Holliesetik iritsitako Graham Nashekin, Crosby, Stills and Nash (CSN) hirukotea sortuz. Neil Youngek bakarkako bideari ekin zion; hala ere, CSNren hainbat albumetan parte hartu zuen. Furayk eta Messinak Poco taldea sortu zuten, beste proiektutan jardun aurretik. 1970ean, porrot komertziala izan zuen diskoa grabatu ondoren, Palmerek parte hartu zuen taldeari egin zitzaizkion hainbat tributotan eta baxu-jotzaile modura ibili zen Crosby, Stills and Nashekin. 1980ko hamarkadan, Youngen hainbat diskotan ere kolaboratu zuen. Dewey Martinek, bandari nolabaiteko jarraipena emanez, New Buffalo Springfield tadearekin segitu zuen, Dewey Martin and Medicine Ball sortu zuen arte, azken hauekin UNI Records izeneko albuma atereaz.\n1997an, taldea Rock and Rollaren Ospearen Aretoan sartu zen, baina Youngek ez zuen parte hartu ekitaldian. 2001ean, Neil Youngek prestatutako bilduma bat argitaratu zen; diskoak demo eta nahasketa alternatibo ugari zituen.\nRichie Furay – gitarra, ahotsak (1966–1968, 2010–2012)\nStephen Stills – gitarra, teklatuak, ahotsak (1966–1968, 2010–2012)\nNeil Young – gitarra, harmonika, pianoa, ahotsak (1966–1968, 2010–2012)\nDewey Martin – bateria, ahotsak (1966–1968)\nBruce Palmer – baxua (1966–1968)\nJim Messina – baxua (1968)\nKen Koblun – baxua (1966)\nJim Fielder – baxua (1967)\nDoug Hastings – gitarra (1967)\nJoe Vitale – bateria, ahotsak (2010–2012)\nRick Rosas – baxua (2010–2012)\nBuffalo Springfield (1966ko abenduaren 5a)\nBuffalo Springfield Again (1967ko azaroaren 18a)\nLast Time Around (1968ko uztailaren 30a)\nRetrospective: The Best of Buffalo Springfield (1969ko otsailaren 10a)\nBuffalo Springfield (1973ko azaroaren 12a)\nBuffalo Springfield (2001eko uztailaren 17a)\nNowadays Clancy Can't Even Sing / Go and Say Goodbye (1966)\nBurned / Everybody's Wrong (1966)\nFor What It's Worth / Do I Have to Come Right Out and Say It (1967)\nBluebird / Mr. Soul (1967)\nRock 'n' Roll Woman / A Child's Claim to Fame (1967)\nExpecting to Fly / Everydays (1967)\nUno Mundo / Merry-Go-Round (1968)\nSpecial Care / Kind Woman (1968)\nOn the Way Home / Four Days Gone (1968)